title: Lyyli Erjakka

text: Erjakka tunnettiin vahvoista naisrooleistaan, joihin kuuluivat muun muassa Olavin äiti näytelmässä "Laulu tulipunaisesta kukasta", Simsonin äiti "Simson ja Delilassa", "Daniel Hjortin" Katri sekä vanha emäntä "Niskavuoren naisissa". Teatterityön ohella Erjakka esiintyi 1940-luvulla kahdessa Edvin Laineen ohjaamassa pitkässä elokuvassa, sekä jo vuonna 1927 valmistuneessa, mutta myöhemmin kadonneessa elokuvassa "Ei auta itku markkinoilla".


title: Lyyli Erjakka

text: Hän oli mukana myös työväenliikkeen toiminnassa. Vuoden 1905 suurlakon aikana Erjakka valittiin yhdeksän muun työläisnaisen kanssa Tampereella valtaa pitäneeseen suurlakkokomiteaan.


title: Lyyli Erjakka

text: Erjakka avioitui vuonna 1916 näyttelijä Julius Wilhelm Erikssonin kanssa, mutta pariskunta erosi myöhemmin. Heidän tyttärensä on kirjailija Helvi Erjakka.


title: Seututie 317

text: Seututie 317 on valtatie 12:lta Hämeenlinnan Lammilta Asikkalan Hillilään valtatielle 24 johtava seututie. Tien pituus on 34 kilometriä. Tie kulkee Hämeenlinnan, Hollolan ja Asikkalan kuntien alueella ja sen varrelle jäävät mm. Ronnin, Putulan ja Viitailan kylät. Alkupisteessään tien nimi on Lammintie, mutta se muuttuu Viitailantieksi Hollolan kirkonkylästä tulevan tien risteyksessä.


title: Green River

text: Green River tarkoittaa seuraavia asioita:


title: Ultimate Avengers

text: Ultimate Avengers on vuonna 2006 suoraan videolle julkaistu animaatioelokuva, joka perustuu Marvelin sarjakuva ryhmään Kostajat. Se voitti myös vuonna 2007 C.A.S. Award -palkinnon ja sai Golden Reel ehdokkuuden. Elokuvassa keskityttiin Kapteeni Amerikkaan, joka joutuu taistelemaan uudestaan samaa vihollista vastaan, kuin toisessa maailmansodassa. Tällä kertaa hänellä on ryhmässään muita supersankareita, jotka eivät kuitenkaan aluksi tule toimeen ryhmänä. Elokuvan ohjasivat Curt Geda, Steven E. Gordon ja Bob Richardson. Pääosassa esiintyivät muun muassa Justin Gross, Andre Ware ja Olivia d'Abo.


title: Ultimate Avengers

text: Toisen maailmansodan aikaan Washingtonia kohti ammutaan ydinohjus, jonka Kapteeni Amerikka onnistuu pysäyttämään. Hän kuitenkin samalla putosi Pohjois-Atlantin valtameren jäiseen pohjaan. 60 vuotta myöhemmin hänet pelastavat Nick Fury ja Betty Ross, jotka elvyttävät sankarin henkiin, jotta saisivat apua samaa vihollista vastaan, joka riehui vihollisen puolella toisessa maailmansodassa. Kenraali Fury saakin tehtäväkseen koota ryhmän nimeltä Kostajat, jonka ryhmän johtajana toimisi Kapteeni Amerikka.


title: Fort Boyard

text: Fort Boyard on linnake Ranskan länsirannikolla Île-d'Aix'n ja Île d'Oléronin saarten välissä Pertuis d'Antiochen salmessa. Linnake on rakennettu vuosina 1801–1857, ja se on toiminut myös vankilana. Linnake sijaitsee pienellä kivistä rakennetulla tekosaarella, jonka rakennelma peittää lähes täysin. Linnoituksessa on kuvattu ranskalainen televisiosarja "Seikkailujen linnake" ja sen useat ulkomaiset versiot. Siellä on myös kuvattu suomalaista "Fort Boyard – Linnake" -televisiosarjaa.


title: Fort Boyard

text: Linnakkeen rakentamista oli suunniteltu jo vuonna 1666 arsenaalin valmistuttua, mutta Sébastien Le Prestre de Vauban kehotti kuningas Ludvig XIV:a hylkäämään hankkeen toteamalla, että "”on helpompaa tarttua kuuhun hampailla kuin suorittaa sellainen suurtyö sellaisessa paikassa”".


title: Fort Boyard

text: Linnakkeen rakentaminen aloitettiin Napoleonin valtakaudella vuonna 1801 osana rannikon ja erityisesti Rochefortin arsenaalin suojaamistoimenpiteitä vieraita valtioita vastaan. Tuon ajan tykkien kantama oli rajallinen, ja Île-d'Aix'n ja Île d'Oléronin saarten välinen Pertuis d'Antiochen salmi oli niin leveä, ettei sitä olisi voinut turvata pelkästään saarille sijoitetuilla tykistöillä.


title: Fort Boyard

text: Vaikeuksien vuoksi rakennustyö keskeytettiin vuonna 1809. Saarella ei ollut kunnollista kiinteää rakennuspohjaa, vaan linnakkeen peruskivet oli tuotava hiekkaiselle merenpohjalle laskuveden aikaan. Kivet kuitenkin vajosivat pohjahiekkaan oman painonsa vuoksi. Rakennustyöt käynnistettiin uudelleen vuonna 1837 Ludvig Filipin käskystä, kun Ranskan ja Englannin välit huononivat. Linnake saatiin valmiiksi vuonna 1857.


title: Fort Boyard

text: Linnakkeen miesvahvuus oli 250 miestä. Itse rakennelma on 61 metriä pitkä ja 31 metriä leveä, ja sen uloimmat muurit ovat 20 metrin korkuiset. Tuliaseiden tekniikan kehitys oli kuitenkin jo edennyt niin pitkälle ja tykkien kantamat kasvaneet siinä määrin, että linnake oli jo valmistuessaan käytännössä tarpeeton.


title: Fort Boyard

text:
Toisen keisarikunnan lopulla linnake muutettiin vankilaksi, ennen kuin se hylättiin 1900-luvun alussa. Ajan kuluessa linnake rapistui huollon puutteessa. 1950-luvulla linnakkeen osti yksityishenkilö, ja 1961 se siirtyi Charente-Maritimen departementin omistukseen.
Linnakkeen entisöinti alkoi vuonna 1988. Töiden yhteydessä linnakkeeseen asennettiin sähköt, ja tulevaa televisiosarjaa varten linnakkeen vierelle asennettiin kuvausryhmää varten öljynporauslautan tapainen kelluva laituri. Entisöiminen saatiin päätökseen 1989, ja televisiosarjan kuvaukset alkoivat seuraavana vuonna. Linnaketta on siitä lähtien käytetty "Seikkailujen linnakkeen" kuvauspaikkana.


title: Henschel Hs 123

text: Henschel Hs 123 oli saksalainen syöksypommittajaksi suunniteltu lentokone. Sen aseistuksena olivat konekiväärit ja kevyet pommit.


title: Henschel Hs 123

text: Koneen suunnittelu alkoi vuonna 1933, jolloin sen huomattiin olevan ylivoimainen kilpailijaansa Fieseler Fi 98:aan nähden. Mutta kaksi kolmesta prototyypistä menetettiin kun siivet irtosivat syöksyssä. Siksi suunniteltiin uusi prototyyppi, jossa tämä ongelma oli korjattu. Koneesta tehtiin parannettu versio, Hs 123B, jossa oli parempi moottori, parempi aseistus ja suljettu ohjaamo avoimen sijasta. Tästä huolimatta Luftwaffe valitsi mieluummin Junkers Ju 87 Stukan ja siksi koneen ura syöksypommittajana kesti vain vuoden. Sitä alettiin kuitenkin käyttää maataistelukoneena vuoteen 1944 saakka. Koneita rakennettiin 602 kappaletta.


title: Rod Dixon

text: Rod Dixon (s. 13. heinäkuuta 1950 Nelson) on entinen uusiseelantilainen kestävyysjuoksija.


title: Rod Dixon

text: Rod Dixon sai olympiapronssia Pekka Vasalan voittamassa 1 500 metrin juoksussa Münchenin 1972 olympialaisissa. Seuraavana vuonna hän sai pronssia Pekka Päivärinnan voittamassa maastojuoksun ensimmäisessä MM-kilpailussa. Kansainyhteisön kisoissa 1974 hän jäi Filbert Bayin voittamassa 1 500 metrin ME-juoksussa neljänneksi. Myös Lasse Virénin voittamalla Montrealin 1976 olympialaisten 5 000 metrillä Dixon sijoittui neljänneksi.


title: Rod Dixon

text: Montrealin kisojen jälkeen Dixon siirtyi vieläkin pidemmille matkoille. New Yorkin maratonin hän voitti 1983 ensimmäisenä ei-amerikkalaisena. Los Angelesin 1984 olympialaisissa hän sijoittui maratonilla kymmenenneksi.


title: Jean Cabanis

text: Jean Louis Cabanis (8. maaliskuuta 1816, Berliini – 20. helmikuuta 1906, Berliini) oli saksalainen lintutieteilijä.


title: Jean Cabanis

text: Cabanis opiskeli Berliinin Friedrich-Wilhelmin yliopistossa 1835–1839, jonka jälkeen hän matkusti Pohjois-Amerikkaan. Hän palasi 1841 mukanaan laaja luonnontieteellinen kokoelma. Hän toimi assistenttina, myöhemmin johtajana, Berliinin yliopiston museossa Martin Lichtensteinin jälkeen. Hän perusti "Journal für Ornithologie"n 1853 ja toimitti julkaisua seuraavat 41 vuotta, jolloin tilalle astui hänen vävynsä Anton Reichenow (1847–1941).


title: Jean Cabanis

text: Useita lintulajeja on nimetty hänen kunniakseen, kuten miombosirkku ("Emberiza cabanisi"), ruostelakkiorneero ("Synallaxis cabanisi") ja keltasäihkybulbuli ("Phyllastrephus cabanisi"). Cabanis nimesi yhdessä Ferdinand Heinen kanssa harmaanapsun ("Myiarchus swainsoni") William Swainsonin kunniaksi.


title: Le Soir

text: Le Soir () on belgialainen, ranskankielinen sanomalehti. Lehden perusti Emile Rossel 1887. Se on Belgian ranskankielisen alueen suosituin lehti.


title: Le Soir

text: Lehti saavutti jonkin verran huomiota Internetissä haastettuaan onnistuneesti Googlen tekijänoikeusrikkomuksen takia. Tapaus perustui siihen, että Google saattoi osia lehden verkkosivustosta saataville hakupalvelunsa sekä Google Newsin kautta ja teki näin senkin jälkeen, kun artikkelit oli poistettu lehden sivuilta. Belgialaisen tuomarin päätöksen mukaan käytäntö ei ollut sopusoinnussa Belgian asetusten kanssa ja Google määrättiin syyskuussa 2006 poistamaan sivuiltaan kaikki tekijänoikeusrikkomukset päivittäisten miljoonan euron sakkojen uhalla. Google toimi päätöksen mukaisesti ja poisti hakemistostaan kaikki linkit belgialaiseen sanomalehteen.


title: Le Soir

text: Toukokuussa 2007 "Le Soiria" edustava Copiepresse antoi Googlelle luvan sisällyttää pääpalveluunsa hakutuloksia lehden sivuille sillä ehdolla, että niiden joukossa ei ole linkkejä Googlen välimuistiin arkistoituun sisältöön.


title: Euryale

text: Euryale (, 'pitkäaskelinen') viittaa kreikkalaisessa mytologiassa useaan eri naishahmoon.


title: Ferdinand Heine

text: Ferdinand Heine (1809–1894) oli saksalainen lintutieteilijä ja keräilijä.


title: Ferdinand Heine

text: Heinella oli yksi 1800-luvun laajimmista lintukokoelmista. Kokoelma on nykyisin sijoitettu "Heineanum Halberstadt Museum"issa Halberstadtissa. Jean Cabanis laati kirjoituksen "Museum Heineanum. Verzeichniss der ornithologischen Sammlung des Oberamtmann Ferdinand Heine, auf Gut St. Burchard vor Halberstadt (1851)."


title: Ferdinand Heine

text: Hänen poikansa Ferdinand Heine nuorempi oli myös lintutieteilijä.


title: Ferdinand Heine

text: Yhdessä Cabanisin kanssa Heine nimesi harmaanapsun ("Myiarchus swainsoni"), William Swainsonin kunniaksi.


title: Helvi Erjakka

text: Helvi Marjatta Erjakka (vuoteen 1934 Eriksson; 30. marraskuuta 1909 Tampere – 13. helmikuuta 1975 Kangasala) oli suomalainen kirjailija.


title: Helvi Erjakka

text: Erjakan vanhemmat olivat Julius Wilhelm Eriksson ja Lyyli Eriksson, jotka olivat molemmat näyttelijöitä. Erjakka kävi seitsemän luokkaa oppikoulua ja näytteli Tampereen työväen teatterissa ja Tampereen teatterissa. Teatterityön lisäksi hänellä oli rooli yhdessä pitkässä elokuvassa, Nyrki Tapiovaaran "Miehen tiessä" (1940). Erjakka oli naimisissa kahdesti. Hänen ensimmäinen puolisonsa oli Olli Nuorto (1936–1938) ja toinen Urmas Kaarlo Rania (1939–1941).


title: Helvi Erjakka

text: Erjakan kirjallinen tuotanto käsittää ihmissuhderomaaneja, kuunnelmia, näytelmiä ja pakinoita. Hän oli tuotteliaimpia suomalaisia kuunnelmakirjailijoita. Erjakka kirjoitti myös yhden salapoliisiromaanin. Se oli "Harriet Vanen" salanimellä julkaistu teatterimaailmaan sijoittuva teos "Pahempi kuin murhaaja" (1945).


title: Chaosnet

text: Chaosnet (myös muodossa CHAOSnet) on Massachusettsin teknillisen korkeakoulun tekoälylaboratoriossa vuonna 1975 ja siitä eteenpäin kehitetty tietoliikenneprotokollaperhe ja myös varhainen käytännön lähiverkkototeutus, jonka suunnittelua innoitti vahvasti varsinkin Xerox PARC -tutkimuslaitoksella 1970-luvulla Ethernetin parissa tehty työ. Nimeä Chaosnet käytetään pääsääntöisesti viittaamaan protokollaperheeseen.


title: Chaosnet

text: Pakettikytkentäinen Chaosnet kehitettiin alun perin MIT:n Lisp-koneiden verkottamiseen. Sen nimi, suomeksi ”kaaosverkko”, viittaa siihen, että verkossa ei ole mitään keskitettyä palvelinta tai muuta kokonaisuutta valvovaa osaa. Verkkoa suunniteltaessa kiinnitettiin huomiota suorituskykyyn ja järjestelmän yksinkertaisuuteen. Lisäksi se kehitettiin nimenomaan lähiverkkokäyttöön, ei pitkiä etäisyyksiä varten. Fyysisenä siirtotienä eli "eetterinä" Chaosnet-toteutuksissa käytetään tyypillisesti koaksiaalikaapelia.


title: Chaosnet

text: Vaikka Chaosnet levisi aikoinaan Lisp-koneympäristöjen ja MIT:n ulkopuolelle melko laajaltikin, se on 2000-luvulla painunut pitkälti unhoon.


title: Bingolotto

text: Bingolotto oli Veikkauksen onnenpeli, jota pelattiin kahtena erilaisena versiona.


title: Bingolotto

text: Ensimmäinen versio oli offline-kuponkipeli, joka aloitettiin kierroksella 5/1986. Kupongilla oli 5x5-ruudukko, ja kussakin ruudussa 4 numeroa – käytössä oli siis numerot 1:stä 100:aan. Kuhunkin ruutuun arvottiin oikea numero ja pelaaja voitti, jos onnistui arvaamaan kaikki numerot joko pysty-, vaaka- tai vinorivistä. Myös kulmaruudut muodostivat yhden bingorivin, jos ne eivät olleet mukana yhdessäkään rivibingossa. Yhdellä bingolla sai 50 mk, tuplabingolla 1000 mk, ja useammalla eli superbingolla voitto-osuus laskettiin aluksi pelivaihdon ja voittajien määrän perusteella, mutta myöhemmin superbingon voittosumma muutettiin kiinteäksi. Rivihinta oli 3 mk. Kuponkipelin pelaaminen päättyi vuoden 1988 lopussa.


title: Bingolotto

text: Toinen Bingoloton versio kuului Veikkauksen onnenpelien valikoimaan vuodesta 1995 kesäkuuhun 2002 asti. Peliä pelattiin kaiken kaikkiaan yhteensä 34 miljoonalla eurolla, ja voittoja siitä jaettiin yli 16 miljoonaa euroa.


title: Bingolotto

text: Pelin tarkoitus oli kuin tavallisessakin bingossa, eli arvottiin numeroita, joiden piti muodostaa suoria tai vinoja rivejä, joista muodostui voittoja.


title: Bingolotto

text: Bingolotosta esitettiin kerran viikoittain televisio-ohjelma Yle TV1 -kanavalla, jossa pelistudiossa oli suomalaisia kilpailijoita kilpailemassa suurista rahasummista. Televisio-ohjelman kehitti Spede Pasanen. Ohjelman juontajana toimi Piia Koriseva. Studiossa oli automaattinen arvontatietokone, joka arpoi bingonumerot. Kilpailun voitti se, jolla ensimmäisenä oli muodostunut tietty määrä voittorivejä. Peliä pystyi pelaamaan myös kotisohvalta pelikupongin kanssa.


title: Bingolotto

text: Viimeinen Bingoloton televisio-ohjelma esitettiin toukokuussa 2001. Uudistuksen myötä peli ja säännöt säilyivät kuitenkin ennallaan kesäkuuhun 2002 asti.


title: Päätie

text: Päätiellä voidaan tarkoittaa:


title: Rod Taylor

text: Rodney Sturt ”Rod” Taylor (11. tammikuuta 1930 Sydney – 7. tammikuuta 2015 Los Angeles, Kalifornia) oli australialaissyntyinen näyttelijä. Hän muutti vuonna 1954 Yhdysvaltoihin ja sai yhden suurimmista menestyksistään Alfred Hitchcockin elokuvassa "Linnut" (1963). Hänellä oli rooleja lukuisissa muissa elokuvissa ja useissa tv-sarjoissa.


title: Rod Taylor

text: Taylor kuoli 84-vuotiaana sydänkohtaukseen Los Angelesissa 7. tammikuuta 2015.


title: Editplus

text: EditPlus on 32-bittinen tekstieditori Microsoft Windowsille, minkä on kehittänyt ES-Computing:in Sangil Kim. Editori sisältää työkaluja ohjelmointiin, ja niitä ovat koodin väritys, tiedostomuotojen muuttamien, rivinpäätekäännökset (Linuxin, Windowsin sekä Mac OS:n kesken), täysi tuki Unicode-editoinnille, kustomoitavat näppäimistöoikotiet, automaattinen täydennys ja muuta. Tiedostoja voi selata ja editoida välilehdissä.


title: Editplus

text: Ensimmäinen versio EditPlussasta julkaistiin 20. maaliskuuta 1998.


title: Editplus

text: Normaali asennus vie levytilaa noin 3 Mt. EditPlus on julkaistu shareware-lisenssin alla, ja se maksaa 30 dollaria.


title: Suzanne Pleshette

text: Suzanne Pleshette () oli yhdysvaltalainen näyttelijätär. Hänellä oli roolit muiden muassa Alfred Hitchcockin ohjaamassa klassikossa "Linnut" (1963) ja 1970-luvun televisiosarjassa "The Bob Newhart Show". Ääninäyttelijänä hän esiintyi esimerkiksi elokuvassa "Leijonakuningas 2 – Jylhäkallion ylpeys" (1998).


title: Suzanne Pleshette

text: Pleshette syntyi New Yorkissa Eugene Pleshetten ensimmäiseksi ja ainoaksi lapseksi. Pleshetten serkku on näyttelijä John Pleshette.


title: Suzanne Pleshette

text: Pleshette oli kolmesti naimisissa; ensimmäinen avioliitto Troy Donahuen kanssa päättyi avioeroon runsaassa puolessa vuodessa 1964, mutta vuonna 1968 solmittu toinen liitto Tom Gallagherin kanssa kesti aina miehen kuolemaan 21. tammikuuta 2000. Joulukuussa 2000 Pleshette ilmoitti kihlauksestaan 79-vuotiaan näyttelijä Tom Postonin kanssa. 11. toukokuuta 2001 solmittu avioliitto päättyi Postonin kuolemaan 30. huhtikuuta 2007.


title: Suzanne Pleshette

text: Pleshettella havaittiin keuhkosyöpä vuonna 2006.


title: Junttan

text: Junttan Oy on Sinituote-konserniin kuuluva yhtiö, joka erikoistuu hydraulisten paalutuskoneiden ja -laitteiden sekä ExcaDrill-kaivukoneporausyksiköiden suunnitteluun, valmistukseen, markkinointiin ja huoltoon. Yhtiön toimipaikka on Kuopiossa, jossa se työllistää yli 130 työntekijää. Junttanilla on vientiä yli 40 maahan ja sen liikevaihdosta yli 95 prosenttia tulee viennistä. Kolmannes myynnistä tulee Pohjois-Amerikasta, kolmannes Venäjältä ja kolmannes muualta.


title: Junttan

text: Junttan Oy on kehittänyt ja valmistanut paalutuskoneita jo yli 35 vuoden ajan. Yrityksen juuret yltävät 1960-luvulle, suomalaiseen Savon Varvi -nimiseen perustusalan yritykseen.


title: Michael Gough

text: Michael Gough (23. marraskuuta 1916 – 17. maaliskuuta 2011) oli brittiläinen näyttelijä. Hän esitti Alfred Pennyworthia neljässä Batman-elokuvassa alkaen vuodesta 1989. Näyttelijänuraansa Gough jatkoi vielä yli 90-vuotiaanakin.


title: Michael Gough

text: Gough syntyi Kaakkois-Aasiassa brittiläisille vanhemmille Frances Atkins Bailielle ja Francis Berkeley Goughille. Hän teki elokuvadebyyttinsä vuonna 1947 ja esiintyi useasti televisiossa, muun muassa vierailevana tähtenä "Doctor Whossa". Monet muistavat hänet myös 1960-luvun brittiläisistä kauhuelokuvista. Yhteensä hän näytteli yli 150 elokuvassa ja televisiosarjassa


title: Michael Gough

text: Goughille myönnettiin vuonna 1979 Tony-palkinto roolista näytelmässä "Bedroom Farce". Hän oli uudelleen ehdolla saman palkinnon saajaksi vuonna 1988. Hän oli vuonna 1972 lisäksi Bafta-ehdokkaana. Hän esitti vuonna 1985 Lordi Delameren roolin menestyselokuvassa "Minun Afrikkani".


title: Michael Gough

text: Goughilla oli neljä avioliittoa, ja hän oli neljän lapsen isä.


title: John Newcombe

text: John Newcombe (s. 23. toukokuuta 1944 Sydney) on entinen australialainen tennispelaaja.


title: John Newcombe

text: Newcombe saavutti urallaan seitsemän Grand Slam -turnausvoittoa kaksinpelissä. Hän voitti Wimbledonin turnauksen kolmasti, Yhdysvaltain avoimen turnauksen kahdesti ja kotimaansa Australian avoimen turnauksen kahdesti. Hän oli kesällä 1974 kahdeksan viikkoa ATP-maailmanlistan ykkösenä. Yhteensä Newcombe voitti urallaan 64 turnausta, joista 31 kaksinpelissä ja 33 nelinpelissä.


title: John Newcombe

text: Vuonna 1971 Newcombe pelasi Australian avoimen turnauksen puolivälierässä Dennis Ralstonia vastaan 93 peliä, mikä on turnauksen historiassa eniten pelejä sisältänyt kaksinpeli. Newcombe hävisi tuon ottelun. Samana vuonna hän oli Yhdysvaltain avoimessa turnauksessa ykkössijoitettu pelaaja mutta hävisi jo 1. kierroksella Jan Kodešille.


title: Graiat

text: Graiat (, "vanhat naiset") olivat kreikkalaisen mytologian mukaan kolme sisarta ja Forkyksen ja Keton lapsia. He olivat siten gorgojen sisaria, mutta myös heidän vartijoitaan. Yleisimmin heidän nimikseen mainitaan Pemfredo, Enyo ja Dino, mutta Hesiodos mainitsee vain kaksi ensimmäistä, kun taas Hyginus antaa Dinolle vaihtoehtoisen nimen Persis. Heidän uskotaan olleen syntymäperänsä vuoksi meren jumaluuksia ja meren vaahdon henkilöitymiä.


title: Graiat

text: Graiojen kerrottiin olleen jo syntyessään harmaahiuksisia, ja kuitenkin he vanhenivat edelleen. Aiskhyloksen mukaan he olivat joutsenten kaltaisia. Heillä oli keskenään käytössään ainoastaan yksi silmä ja yksi hammas, joita he sitten vuorotellen käyttivät. Nämä varastamalla Perseuksen oli aikanaan helppo kiristää avuttomilta graioilta tieto gorgojen olinpaikasta ollessaan suorittamassa saamaansa tehtävää tuoda Medusan pää.


title: Enyo

text: Enyo () oli kreikkalaisessa mytologiassa sodan jumalatar. Hänen vastineensa roomalaisessa mytologiassa oli Bellona.


title: Enyo

text: Enyon esiintyy usein Areen seuralaisena taisteluissa, ja hänen kerrottiin olleen joko tämän äiti, tytär tai sisar. Taisteluissa hän nautti verenvuodatuksesta, ja hänestä käytettiin epiteettiä "kaupunkien tuhoaja".


title: Enyo

text: Praksiteleen pojat veistivät Enyon patsaan Areen temppeliin Ateenassa.


title: Enyo

text: Enyo oli myös yksi kolmesta graiasta.


title: M/S Corn Rose

text: M/S Corn Rose () on turkkilaisen Cornships Management & Agency -yhtiön omistukseen rekisteröity monikäyttöinen rahtilaiva. Laiva on rakennettu vuonna 1987 Miho Zosensho K.K. -nimisellä telakalla, Shimizussa, Japanissa. Corn Rose on rekisteröity Maltan lipun alle. Aikaisemmin aluksella operoi alankomaalainen Spliethoff -varustamokonserni.


title: M/S Corn Rose

text: Corn Rosen sisaraluksia ovat M/S Corn Lily, M/S Margarita, M/S Vinashin Express 1, M/S Vinashin Express 2, M/S Corn Tulip, M/S Avataq, M/S MSC Anna, M/S MSC Isabelle, M/S Onego Voyager, M/S Parkgracht, M/S Pietersgracht, M/S Poolgracht, M/S Romny, M/S SCM Tepuy II, M/S Skalva, M/S Corn Crest, M/S Illawarra Chief, M/S Jaco Carrier, M/S Kapitan Grishin, M/S Kochnev, M/S Aleksandrov, M/S Socol 1, M/S Socol 7, M/S Socol-3, M/S Sofrana Kermadec, M/S Tauranga Chief ja M/S Umiavut.


title: Lijnbaansgracht

text: Lijnbaansgracht tarkoittaa seuraavia asioita:


title: Aille

text: Aille on joki, joka virtaa Claren kreivikunnassa, Irlannissa. Joen alkulähde on Sliabh Elvan vuorella Burrenin alueella. Aille virtaa Lisdoonvarnan kylpyläkaupungin läpi kohti Doolinia, missä se saavuttaa meren Cliffs of Moherin lähettyvillä. Virratessaan Lisdoonvarnan läpi se muodostaa kuuluisat rikki-, rauta- ja magnesiumkaivot. Kesäisin joki usein kutistuu ja lähestulkoon häviää kalkkikiviluolastoon Doolinissa.


title: Zeca Afonso

text: José Manuel Cerqueira ”Zeca” Afonso dos Santos (2. elokuuta 1929 – 23. helmikuuta 1987) oli portugalilainen poliittisten laulujen ja kansanlaulujen säveltäjä ja esittäjä.


title: Zeca Afonso

text: Zeca Afonso syntyi Aveirossa. Hänen vanhempansa tuomari José Nepomuceno Afonso ja Maria das Dores matkustivat vuonna 1930 Angolaan, mutta José jäi tätinsä Gigén ja setänsä Xicon luokse Portugaliin. Myös hän itse päätyi lopulta 1933 Angolaan, jossa vietti kolme vuotta. Hän palasi vuonna 1936 Aveiroon, mutta lähti 1937 Mosambikiin, jossa asuivat hänen vanhempansa sekä veljensä ja siskonsa João ja Mariazinha.


title: Zeca Afonso

text: Afonso muutti vuonna 1938 Belmonten pormestarin, setänsä Filomenon kotiin. Setä liitti hänet fasistiseen Mocidade Portuguesa -nuorisojärjestöön, jossa viettämiään vuosia hän myöhemmin kuvasi elämänsä ankeimmiksi.


title: Zeca Afonso

text: Afonso jatkoi vuodesta 1940 opintojaan Coimbrassa. Hänen perheensä siirtyi Mosambikista Itä-Timorille; tällöin veli João palasi Portugaliin. Afonso aloitti uransa muusikkona yliopistovuosinaan, jolloin hän meni myös vanhemmiltaan salassa naimisiin Maria Amália de Oliveiran kanssa. Ensimmäinen poika José Manuel syntyi tammikuussa 1953.


title: Zeca Afonso

text: Afonso suoritti pakollista asepalvelustaan vuosina 1953–1955. Hänelle annettiin asemapaikka Macaosta, mutta hänet lähetettiin kotimaahan terveysongelmiin vedoten. Alfonso kärsi taloudellisista vaikeuksista ja erosi puolisostaan toisen lapsen Helenan syntymästä 1954 huolimatta. Myöhemmin Alfonso työskenteli opettajana.


title: Zeca Afonso

text: Afonso oli jo varhain poliittisesti aktiivinen. Hän vastusti António de Oliveira Salazaria sekä tämän fasistihallitusta ja antoi tämän kuulua musiikissaan, jonka levyttämisen hän oli aloittanut jo 1950-luvun kuluessa.


title: Zeca Afonso

text: Afonso oli joutunut vuonna 1958 lähettämään lapsensa omien vanhempiensa luokse Mosambikiin. Isä kuitenkin tapasi lapsensa aikavälillä 1964–1967, jonka hän vietti Maputossa uuden puolisonsa Zélian kanssa. Tytär Joana syntyi vuonna 1965, ja Afonso sai myöhemmin vielä yhden lapsen, Pedron.


title: Zeca Afonso

text: Afonso oli 1970-luvun alun maineikkaimpia portugalilaisia protestilaulajia. Hän nousi kotimaassaan suosioon mm. albumeilla "Contos Velhos Rumos Novos" (1969), "Traz Outro Amigo Também" (1970), "Cantigas do Maio" (1971) sekä "Eu Vou Ser Como a Toupeira" (1972), ja esiintyi myös kansainvälisesti. Kansan suosiosta huolimatta hänen esiintymisiään kiellettiin ja hän oli muutaman viikon ajan keväällä 1973 poliittisena vankina.


title: Zeca Afonso

text: Afonso jatkoi uraansa muusikkona Neilikkavallankumouksen asetettua maahan demokratian vuonna 1974. Hän alkoi kuitenkin vuoden 1982 paikkeilla osoittaa merkkejä vakavasta sairaudesta, joka todettiin ALS-taudiksi. Esiintyminen alkoi käydä lihasten rappeutuessa yhä vaikeammaksi, ja viimeisellä albumillaan "Galinhas do Matolla" (1985) hän joutui käyttämään itselleen useita korvaavia laulajia.


title: Zeca Afonso

text: Afonso kuoli Setúbalissa vuonna 1987, mutta hänen maineensa on pysynyt vankkana myöhempinäkin vuosina: vuonna 2007 hän sijoittui "Suuret portugalilaiset" -ohjelman listauksen 29. sijalle.Postuumit julkaisut:


title: SS Valencia

text: SS Valencia oli rautarunkoinen höyrylaiva, joka haaksirikkoutui vuonna 1906 Vancouverinsaaren rannikolla Brittiläisessä Kolumbiassa Kanadassa. Aluksen oli rakentanut William Cramp and Sons vuonna 1882. Alus oli 77 metrin pituinen ja painoi 1 598 tonnia. Joidenkin mielestä "Valencian" haaksirikko oli vakavin Vancouverinsaaren kaakkoisrannikolla tapahtunut haaksirikko. Merenkulkijoiden keskuudessa alue on vaarallisuutensa vuoksi tunnettu myös nimellä Tyynenmeren hautausmaa.


title: SS Valencia

text: Tavallisesti "Valencia" purjehti Kaliforniaa–Alaskan reitillä, mutta tammikuussa 1906 alus siirrettiin väliaikaisesti San Franciscon–Seattlen reitille korvaamaan San Franciscossa korjattavana ollutta höyrylaiva SS "City of Pueblaa".


title: SS Valencia

text: Aluksen lähtiessä matkaan San Franciscosta 20. tammikuuta kello 11.20 sää oli hieno. Aluksella oli yhdeksänhenkinen päällystö, 56-henkinen miehistö ja vähintään 108 matkustajaa. Kun alus sivuutti Cape Mendocinon niemen varhain tammikuun 21. päivän aamuna, sää alkoi huonontua. Alus oli tuulten ja virtausten vietävänä, ja ilman näköhavaintoa maasta alus purjehti ohitse Juan de Fucan salmesta. Vähän ennen puoltayötä 22. tammikuuta alus törmäsi riuttaan lähellä Pachena Pointia Vancouverinsaaren lounaisrannikolla.


title: SS Valencia

text: Välittömästi törmäyksen jälkeen aluksen päällikkö komensi koneet peruuttamaan, ja alus irtosi karilta. Heti tämän jälkeen komenosillalle ilmoitettiin laivan rungon vaurioituneen ja saaneen vuodon. Estääkseen alusta uppoamasta päällikkö määräsi, että alus oli ajettava maihin. Alus ajettiin riutalle, noin 50 metrin päähän rannasta.


title: SS Valencia

text: Laivalla vallitsi sekasorto, ja sen keskellä kuusi laivan seitsemästä pelastusveneestä laskettiin vesille vastoin päällikön määräyksiä ja ohjeiden vastaisesti miehitettynä. Kolme veneistä kaatui ylösalaisin laskettaessa, ja niissä olleet matkustajat lensivät myrskyävään mereen. Toiset kolme saatiin onnistuneesti vesille, mutta niistä kaksi kaatui ja yksi katosi jäljettömiin. Vain 12 henkilöä selviytyi maihin saakka, ja aallot veivät rannalta heistä kolme. Loput yhdeksän kiipesivät kallioille ja löysivät puihin viritetyn lennätinlinjan, seurasivat sitä metsän halki lennättimenhoitajan mökille saakka ja kutsuivat apua.


title: SS Valencia

text: Sillä välin laivan pursimies ja vapaaehtoiset laskivat vesille viimeisen seitsemästä pelastusveneestä. Ohjeiden mukaan venemiesten oli etsittävä turvallinen maihinnousupaikka ja palattava laivalle hakemaan pelastusköysi. Laskettuaan maihin miehet löysivät polun ja kyltin, jossa luki: "Kolme mailia Cape Bealeen". He hylkäsivät alkuperäisen suunnitelman ja suuntasivat kohti niemenkärjessä sijaitsevaa majakkaa, jonne he saapuivat kahden ja puolen tunnin vaelluksen jälkeen. Majakanvartija kutsui apua puhelimitse Bamfieldistä ja sai tietää, että turma oli jo tiedossa.


title: SS Valencia

text: Kun onnettomuusviesti saapui Victoriaan, kolme alusta lähetettiin etsimään eloonjääneitä. Aluksista suurin oli matkustaja-alus SS "Queen", muut kaksi olivat pelastusalus "Salvor" ja hinaaja "Czar". Myöhemmin myös SS "City of Topeka" lähetettiin Seattlesta mukanaan lääkäri, hoitajia, lääketarvikkeita, lehdistön edustajia ja kokeneita merimiehiä. Tammikuun 24. päivän aamuna "Queen" saapui ensimmäisen haaksirikopaikalle, mutta se ei voinut lähestyä "Valencian" hylkyä sään, aallokon ja merikarttojen puutteen vuoksi. Koska hylylle pääseminen vesitse näytti mahdottomalta, "Salvor" ja "Czar" suuntasivat kohti Bumfieldiä, josta käsin oli tarkoitus järjestää pelastusretkikunta maitse.


title: SS Valencia

text: Kun "Queen" tuli näkyviin, "Valencian" miehistö laski vesille laivan kaksi viimeistä pelastuslauttaa, mutta valtaosa matkustajista päätti pysytellä laivalla uskoen, että pelastusmiehistö saapuisi pian. Noin tuntia myöhemmin "City of Topeka" saapui paikalle, mutta "Queenin" tavoin se ei pystynyt lähestymään hylkyä. "City of Topeka" risteili lähivesillä tuntien ajan etsien eloonjääneitä, ja se löysi viimein yhden pelastuslautan, jolla oli 18 miestä. Muita eloonjääneitä ei löydetty, ja pimeän laskeutuessa aluksen päällikkö päätti keskeyttää etsinnät. Myöhemmin yksi pelastuslautta ajautui rantaan eräällä Barkley Soundin saarella, ja paikallinen intiaaniväestö toimitti sillä olleet neljä eloonjäänyttä Uclueletin lähellä sijaitsevaan kylään.


title: SS Valencia

text: Kun maitse matkannut pelastusmiehistö saapui kallion laelle haaksirikkopaikan lähellä, se näki "Valencian" uponneen lähes kokonaan. Tusinoittain matkustajia riippui aluksen takilassa, osa oli saanut paikan enää osittain pinnan yläpuolelle näkyvästä rungosta. Ilman pelastusköysiä pelastajat eivät kuitenkaan voineet auttaa, ja muutamia tunteja myöhemmin aallot ruhjoivat aluksen hylyn pois riutalta ja se vajosi kokonaan pinnan alle. Kaikki laivalle jääneet menehtyivät.


title: SS Valencia

text: Muutamia päiviä onnettomuuden jälkeen Yhdysvaltain meritutkimuslautakunta aloitti tapauksen tutkimuksen. Toinen tutkinta järjestettiin presidentti Theodore Rooseveltin määräyksestä: sen tarkoitus oli kaksijakoinen eli määritellä turman syyt sekä tehdä suosituksia, kuinka vastaavan kuolonuhrien määrän syntyminen voitaisiin tulevaisuudessa estää. Tutkimus alkoi 14. helmikuuta ja kesti 1. maaliskuuta 1906 saakka. Loppuraportti julkaistiin 14. huhtikuuta. Molempien tutkimusten raportit totesivat onnettomuuden syyksi navigointivirheet sekä huonon sään. Pelastusvälineistön todettiin olleen suurelta osin kunnossa, mutta pelastusveneharjoituksia ei oltu pidetty. Raportin mukaan apuun tulleet alukset tekivät olosuhteisiin nähden kaiken voitavan.


title: SS Valencia

text: Ihmishenkien menetyksen syyksi määriteltiin sarja onnettomia sattumuksia, joihin vaikuttivat sekä saaren rannikon luonne että pelastusvälineistön ja -valmiuksien puutteet. Valtiollinen raportti suositti majakan rakentamista Cape Bealen ja Carmanah Pointin välille, ja rannikkopelasuspolun perustamista suojamajoineen. Vuonna 1908 sytytettiin Pachena Pointin majakka, ja vuonna 1911 saatiin päätyökseen nimellä West Coast Trail tunnetun pelastuspolun ja sen rakennuksien rakennustyöt.


title: SS Valencia

text: Arviot menehtyneiden määrästä vaihtelevat lähteistä riippuen. Joidenkin lähteiden mukaan turmassa menehtyi 117 henkeä, mutta toisten lähteiden mukaan jopa 181. Valtiollisen tutkinnan raportin mukaan virallinen kuolonuhrien määrä oli 136. Vain 37 pelastui, ja kaikki laivalla olleet naiset ja lapset menehtyivät.


title: SS Valencia

text: Vuonna 1933 eli 27 vuotta haaksirikon jälkeen "Valencian" pelastusvene numero 5 löydettiin ajelehtimasta Barkley Soundilta. Vene oli ihmetystä herättävän hyväkuntoinen, ja siinä oli jopa alkuperäistä maalia. Veneen nimikyltti on nykyisin näytteillä Maritime Museum of British Columbian kokoelmissa.


title: SS Valencia

text: "Valencian" viimeinen matka on saanut sijansa paikallisissa huhupuheissa ja kummitustarinoissa. Viisi kuukautta haaksirikon jälkeen paikallinen kalastaja väitti nähneensä kahdeksan luurankoa ajelehtimassa pelastusveneessä läheisessä veden täyttämässä luolassa, mutta venettä etsimään lähetetty partio ei onnistunut paikantamaan luolaa. Vuonna 1910 "Seattle Times" uutisoi merimiesten väittäneen nähneensä "Valenciaa" muistuttavan aavelaivan Pachena Pointin lähellä.


SS Valencia


title: Forssan kaupunginkirjasto

text: Forssan kaupunginkirjasto toimii Forssassa yhdessä kiinteässä toimipisteessä ja operoi yhtä kirjastoautoa.


title: Forssan kaupunginkirjasto

text: Vuodesta 1986 alkaen kirjasto on toiminut historiallisesti arvokaalla Forssa-yhtiön (myöhemmin Finlayson-Forssa Oy) kehräämöalueella, tarkemmin sanoen kahrekehräämössä. Näin päättyi vuosikymmenien "väliaikaissijoitus" Keskuskoulun (ala-aste) tiloissa.


title: Forssan kaupunginkirjasto

text: Forssan kaupunginkirjasto toimii yhteistyössä lähikuntien (Jokioinen, Tammela, Ypäjä, Humppila) kirjastojen kanssa. Yhteenliittymä käyttää nimeä Louna-Kirjastot. Kirjastoilla on yhteinen tietojärjestelmä, ja ne käyttävät yhtenevää kirjastokorttia. Kirjavalikoimastaan ne kuitenkin päättävät itsenäisesti.


title: Iskra

text: Iskra (, ) oli venäläisten sosialististen siirtolaisten poliittinen sanomalehti, joka perustettiin Venäjän sosiaalidemokraattisen työväenpuolueen viralliseksi äänenkannattajaksi. Lehden ensimmäinen numero julkaistiin Leipzigissa 1900. Sitä painettiin myös Münchenissä, Lontoossa ja Genevessä. Alun perin Iskran johdossa oli Lenin. Hän lähti toimituskunnasta vuonna 1903 VST:n hajoamisen jälkeen, ja menševikit ottivat sanomalehden haltuunsa. Tämän jälkeen Iskraa julkaistiin Georgi Plehanovin komennossa vuoteen 1905 saakka. Keskimääräinen levikki oli noin 8 000.


title: Iskra

text: Iskran tunnuslause oli ”Из искры возгорится пламя” (”Kipinästä syttyy leimuava tuli”) – ote vastineesta, jonka Aleksandr Odojevski kirjoitti Aleksandr Puškinin Siperiaan vangituille tsaarinvastaisille dekabristeille osoittamaan runoon.


title: Iskra

text: Osa lehden henkilöstöstä oli myöhemmin mukana lokakuun vallankumouksessa 1917.


title: Iskra

text: Alkuperäiset toimituskunnan jäsenet:


title: Iskra

text: Myöhempi jäsen:


title: Qingdao Bei-Fa

text: Qingdao Bei-Fa on kiinalainen paperinvalmistusyritys, joka toimii Qingdaossa, noin 800 kilometrin päässä Pekingistä. Tehtaan tekninen johtaja on Shi Zhujun.


title: Qingdao Bei-Fa

text: Tehtaalla on ollut usean muun paperikoneen ohella käytössä vuodesta 1988 alkaen Kajaani Oy:n entinen paperikone numero 1 (PK1).


title: Kiekkobussi-areena

text:
Kiekkobussi-areena on Lempäälässä sijaitseva jäähalli, joka toimii Mestis-joukkue LeKin kotihallina. Halli on nykyään Mestiksen katsomokapasiteetiltaan pienin jäähalli, siihen mahtuu vain 900 katsojaa, mutta kaudella 2015-2016 halli peruskorjataan ja laajennetaan ja tuolloin halliin pitäisi mahtua vähintään 1500 katsojaa. Areena on osa Hakkarin Liikuntakeskusta, johon kuuluvat tennis- ja urheilukentät, liikuntahalli sekä pururata. Jäähallia alettiin laajentaa 2008.
Koekkobussi-areenan yleisöennätys on 810 katsojaa, joka syntyi Ilves-Ässät pelissä vuonna 2011. Areenan nimi oli ennen Xerox-areena ja Masku-areena.


title: Gotthard (yhtye)

text: Gotthard on sveitsiläinen hard rock -yhtye. Se on kotimaassaan äärimmäisen suosittu ja miltei kaikki yhtyeen julkaisut ovatkin yltäneet Sveitsin albumilistan kärkeen. Muualla Euroopassa suosio on kuitenkin jäänyt pienemmäksi. Yhteensä Gotthardin albumeita on myyty yli kaksi miljoonaa kappaletta. Bändin musiikkityyli muistuttaa 1980-luvun tunnettuja hard rock -yhtyeitä, kuten Def Leppardia, Whitesnakea sekä Van Halenia.


title: Gotthard (yhtye)

text: Yhtyeen alkuperäinen laulusolisti Steve Lee kuoli moottoripyöräonnettomuudessa 5.lokakuuta 2010.


title: Gotthard (yhtye)

text: Yhtye ilmoitti 11.lokakuuta 2011 Facebook-sivullaan uuden laulajan Nic Maederin liittyneen yhtyeeseen.


title: Chicago (täsmennyssivu)

text: Chicago voi tarkoittaa seuraavia:


title: Marie-Luce Romanens

text: Marie-Luce Romanens (s. 19. tammikuuta 1973) on entinen sveitsiläinen suunnistaja ja kestävyysjuoksija.


title: Marie-Luce Romanens

text: Marie-Luce Romanens voitti ensimmäisenä sveitsiläisenä suunnistuksen maailmanmestaruuden. Hän oli paras lyhyellä matkalla Detmoldin MM-kisoissa 1995. Hän voitti 4,55 kilometrin matkalla hopeamitalisti Yvette Haguen 21 sekunnilla. Samojen kisojen normaalimatkalla Romanens sijoittui kahdeksanneksi.


title: Marie-Luce Romanens

text: Grimstadin MM-kisoissa 1997 Romanens sai kaksi pronssimitalia. Hän oli lyhyellä matkalla vasta neljänneksi nopein, mutta koska kilpailujen kuuluttaja kertoi loppuviitoituksella juosseelle isäntämaan Hanne Staffille tilanteen ja auttoi siten tätä lyömään Romanensin ajan vajaalla sekunnilla, annettiin pronssimitali Sveitsin tekemän vastalauseen jälkeen molemmille. Toisen pronssin Romanens sai viestissä, jossa hän suunnisti toisen osuuden. Normaalimatkalla hän sijoittui yhdeksänneksi.


title: Marie-Luce Romanens

text: Vuoden 1999 MM-kisoihin Romanens ei osallistunut mutta hän palasi MM-rasteille kisaohjelmaan tulleen uuden lajin, sprintin myötä. Ensimmäiset kisat toivat kuudennen sijan, ja Rapperswilissa 2003 hän sai hopeaa häviten Simone Luderille 9,5 sekuntia ja varmistaen isäntämaan kaksoisvoiton.


title: Thaumas

text: Thaumas (, "ihme") oli kreikkalaisessa mytologiassa kahden eri hahmon nimi.


title: Thaumas

text: Thaumas oli meren jumala, Pontoksen ja Gaian poika, joka oli meren ihmeiden henkilöitymä. Hänen puolisonsa oli Elektra, okeanidi, ja heidän lapsiaan olivat Iris, Hydaspes, Arke sekä harpyijat.


title: Thaumas

text: Thaumas oli erään kentaurin nimi, joka osallistui lapiittien ja kentaurien väliseen taisteluun Peirithooksen ja Hippodameian häissä.


title: Wet Wet Wet

text: Wet Wet Wet on vuonna 1982 perustettu skotlantilainen popmusiikkia esittävä yhtye. Wet Wet Wetin perustivat Clydebankin lukiossa opiskelleet laulaja Marti Pellow, rumpali Tommy Cunningham, basisti Graeme Clark ja pianisti Neil Mitchell, ja alun perin yhtyeen nimi oli Vortex Motion. Vuonna 1983 yhtye vaihtoi nimensä, ja myös kitaristi Graeme Duffin liittyi yhtyeeseen.


title: Wet Wet Wet

text:
Yhtye julkaisi esikoisalbuminsa "Popped In Souled Out" vuoden 1987 syyskuussa, ja se nousi Britannian albumilistan kärkipaikalle vuoden 1988 tammikuussa. Myös yhtyeen kolme seuraavaa studioalbumia, "The Memphis Sessions" (1988), "Holding Back the River" (1989) ja
"High on the Happy Side" (1992) nousivat Britanniassa albumilistan viiden parhaan joukkoon, mutta yhtyeen kansainvälinen läpimurto tapahtui vasta vuonna 1994 elokuvaan "Neljät häät ja yhdet hautajaiset" levytetyllä kappaleella ”Love is All Around”, joka oli monien maiden listakärki pitkään sekä vuoden soitetuimpia kappaleita.


title: Manchester Unitedin kausi 2007–2008

text: Kausi 2007–2008 on Manchester Unitedille sen 116. kausi ja 33. pääsarjatasolla.


title: Manchester Unitedin kausi 2007–2008

text: United aloitti pre-seasoninsa heinäkuussa 2007 Kauko-Idän kiertueella. Kiertue lähti käyntiin 2-2 tasapelillä Urawa Red Diamondsia vastaan. Seuraavat kolme peliä United hoiteli tyylikkäästi kukistamalla FC Seoulin maalein 4-0, Shenzen FC:n 6-0 ja Guangzhou Pharmaceuticalin 3-0.


title: Manchester Unitedin kausi 2007–2008

text: Kauko-Idän kiertueen jälkeen ManU palasi kotistadionilleen Old Traffordille, jossa se hävisi Italian mestarille Internazionalelle 2-3. Tappiota seurasi vierasottelu Doncaster Roversia vastaan. Darron Gibsonin ja Sean Evansin maaleilla United voitti 2-1. Seuraavana päivänä United jatkoi matkustelua Itä-Englantiin Peterboroughiin, jossa se kohtasi Peterborough Unitedin. ManU voitti ottelun 3-1. Viimeisissä kahdessa harjoitusottelussa United voitti Dunfermline Athleticin 4-0 ja Glentoran 3-0.


title: Manchester Unitedin kausi 2007–2008

text: 5. elokuuta 2007 edellisen kauden liigamestari ManU kohtasi Community Shieldissa FA Cupin voittaneen Chelsean. Ottelu oli 90 minuutin jälkeen tasatilanteessa 1-1, kun maalinteossa oli onnistunut Ryan Giggs ja Chelsean Florent Malouda. Community Shieldissa ei pelata ollenkaan jatkoaikaa, joten siirryttiin rangaistuspotkukilpailuun, jossa Unitedin pelaajista Rio Ferdinand, Michael Carrick ja Wayne Rooney onnistuivat siirtämään pallon maaliin. United-vahti Edwin van der Sar oli joukkueensa sankari torjuttuaan kaikki kolme Chelsean yritystä ja Manchester United pääsi juhlimaan historiansa 16:tta Shield-voittoaan.


title: Manchester Unitedin kausi 2007–2008

text: Harjoitusotteluiden paras maalintekijä oli Wayne Rooney kuudella osumallaan.


title: Manchester Unitedin kausi 2007–2008

text: Tammikuussa 2008 United matkusti Saudi-Arabiaan pelaamaan näytösottelun saudiarabialaista Al-Hilalia vastaan. United hävisi ottelun 2-3, vieraiden maaleista vastasivat Carlos Tévez ja Cristiano Ronaldo.


title: Manchester Unitedin kausi 2007–2008

text: Manchester Unitedin Valioliigakausi lähti vaisusti liikkeelle, kun kahdesta ensimmäisestä pelistä oli tuloksena tasapelit arviolta "heikompia" joukkueita vastaan (Reading ja Portsmouth). Kaiken lisäksi United menetti hyökkääjä Wayne Rooneyn sairastuvalle, kun avausottelun ensimmäisellä puoliajalla Michael Duberry astui tahattomasti tähtihyökkääjän jalan päälle ja tiedossa oli reilun kuukauden sairausloma. Portsmouth-ottelussa edelliskauden valittu Unitedin Cristiano Ronaldo puski ottelun loppuhetkillä "Zidanemaisesti" Richard Hughesia. Tuloksena suora punainen ja kolmen ottelun pelikielto. Manchesterin derbyssa United hävisi Manchester Citylle ja oli sarjataulukossa vasta sijalla 17. Valioliigan historiassa yksikään hallitseva mestari ei ole aloittanut kauttaan yhtä huonosti kuin ManU nyt.


title: Manchester Unitedin kausi 2007–2008

text: Seuraavalla viikolla United kohtasi kautensa myös odotuksia vastoin huonommin aloittaneen Tottenhamin. Kauden uusi hankinta Nani teki ensimmäisen maalinsa Unitedissa ja laukoi komean 1-0 voittomaalin. ManU-legendan ja entisen kapteenin Roy Keanen manageroima Sunderland kaatui viidennellä kierroksella Louis Sahan maalilla 1-0 ja Goodison Parkilta United haki täyden pistepotin voittamalla Evertonin myös 0-1. Seuraavaksi United sai vieraakseen José Mourinholle potkut antaneen Chelsean. Odotettu kohtaaminen päättyi Unitedin 2-0 voittoon Tevezin ja Sahan maaleilla. Neljännen peräkkäisen voittonsa ottanut manchesterilaisseura nousi sarjataulukossa jo toiselle sijalle.


title: Manchester Unitedin kausi 2007–2008

text: Seuraavassa ottelussa United voitti Birmingham Cityn Ronaldon maalilla 1-0. Joukkueen alkukauden ongelmana ollut maalinteko (7 maalia 8 ottelussa) muuttui 6. lokakuuta, kun se voitti Wigan Athleticin 4-0. Vire jatkui ja ManU voitti Aston Villan vieraissa 4-1 ja Middlesbroughin kotonaan samoin lukemin 4-1.


title: Manchester Unitedin kausi 2007–2008

text: Kahdeksan ottelun voittoputki katkesi vieraskentällä Arsenali vastaan, kun William Gallas tasoitti yliajalla ja peli päättyi 2-2. Seuraavassa ottelussa kaatui Blackburn kahdella Ronaldon maalilla, mutta voittoa seurasi kauden toinen tappio Boltonille. Bolton-ottelun jälkeen United kuitenkin ryhdistäytyi ja otti viisi voittoa putkeen. Fulham kaatui 2-0 Ronaldon tehdessä taas ottelun molemmat osumat. Liigajumboksi jämähtänyt Derby kaatui selvästi 4-1 Ryan Giggsin tehdessä liigauransa 100. maalin. Seuraavaksi oli vuorossa vierasottelu Liverpoolia vastaan. Carlos Tévez teki United-uransa ensimmäisen vierasmaalin ja näin joukkue poistui voittajana Anfieldilta. Ennen joulua kaatui Everton 2-1 ja heti joulun jälkeen Sunderland vieraissa 4-0. Everton-peli ratkesi vasta viimeisillä minuuteilla Ronaldon upottaessa rankkarin ja samalla ottelun toisen maalinsa. Sunderland-peli oli Unitedin kannalta helpompi: tauolla vierailijat johtivat jo 3-0. Vuoden viimeisessä pelissä West Ham kuitenkin yllätti sarjajohtajat ja voitti kotikentällään ManU:n 2-1.


title: Manchester Unitedin kausi 2007–2008

text: Vuosi vaihtui Unitedin kannalta hyvissä merkeissä, kun Birmingham kaatui Old Traffordilla Tévezin maalilla 1-0. Seuraavalla kierroksella ManU murskasi kotikentällään Newcastle Unitedin maalein 6-0, Ronaldon tehdessä United-uransa ensimmäisen hattutempun. ManU teki ottelun kaikki 6 maalia toisella puoliajalla. Hyvä vire jatkui Readingin vieraana, kun United otti kolmannen peräkkäisen liigavoiton maalein 0-2. Wayne Rooney iski voittomaalin ja Ronaldo viimeisteli ottelun lisäajalla vieraiden toisen osuman. Tammikuun viimeisessä pelissä ManU kaatoi kotonaan Portsmouthin kahdella Ronaldon maalilla 2-0.


title: Manchester Unitedin kausi 2007–2008

text: Seuraavalla kierroksella voittoputki katkesi, kun United jäi tasapeliin Tottenhamin vieraana. Carlos Tévez tasoitti ottelun vasta lisäajalla. Seuraavan viikon paikallisottelussa Cityä vastaan United kärsi 1-2 tappion. Citylle voitto oli ensimmäinen yli 30 vuoteen Old Traffordilla. Joukkue palasi voittokantaan vierasottelussa Newcastlea vastaan. ManU murskasi Newcastlen maalein 5-1 Wayne Rooneyn, Cristiano Ronaldon ja Louis Sahan osumilla. Arsenalin jäädessä tasapeliin Birminghamia vastaan, United kavensi Arsenalin johdon sarjan kärjessä kolmeen pisteeseen.


title: Manchester Unitedin kausi 2007–2008

text: Maaliskuu alkoi Unitedilta erinomaisesti Valioliigassa, kun joukkue kaatoi vieraskentällä Fulhamin 3-0. Owen Hargreaves ja Park Ji-Sung tekivät kauden avausmaalinsa. Samalla ero Arsenaliin pienentyi jälleen kahdella pisteellä. Seuraavalla kierroksella United oli pitkään tasatilanteessa sarjajumbo Derbyn kanssa, mutta Cristiano Ronaldo nousi ratkaisijaksi vartti ennen pelin loppua. Arsenalin jäädessä tasapeliin kotikentällään, United nousi sarjan kärkeen lähes parin kuukauden tauon jälkeen. Seuraavalla viikolla ManU pelasi rästiottelunsa ja voitti Boltonin kotona 2-0. Ronaldo teki jälleen joukkueensa maalit. Bolton-ottelun jälkeen Ronaldolla oli jo yhteensä 33 tehtyä maalia kaikki kilpailut mukaan lukien ja hän nousi täten George Bestin ohi eniten maaleja keskikentältä yhden ManU-kauden aikana tehneenä pelaajana.


title: Manchester Unitedin kausi 2007–2008

text: Seuraavana sunnuntaina pelattiin Valioliigassa kärkijoukkueiden osalta tärkeä kierros, kun United kohtasi Liverpoolin ja Chelsea Arsenalin. Molemmat kotijoukkueet ottivat voitot, joten Unitedin sarjajohto kasvoi viiteen pisteeseen. ManU:n 3-0 voitossa maalinteossa onnistuivat Wes Brown, Cristiano Ronaldo ja Nani. Unitedin hyvä vire jatkui seuraavalla viikolla, kun joukkue voitti kotikentällä Aston Villan 4-0. Wayne Rooney onnistui maalinteossa Old Traffordilla ensimmäistä kertaa liigaottelussa sitten viime vuoden lokakuun.


title: Manchester Unitedin kausi 2007–2008

text: Unitedin kuuden ottelun voittoputki katkesi vierasottelussa Middlesbroughia vastaan, kun joukkueet päätyivät 2-2 tasapeliin. Unitedin maalintekijöinä kunnostautuivat jälleen Ronaldo ja Rooney. ManU:n sarjajohto kutistui samalla kolmeen pisteeseen. Seuraavalla kierroksella ero kasvoi taas viiteen pisteeseen, kun United voitti Arsenalin 2-1 Ronaldon ja Hargreavesin maaleilla, ja seuraavana päivänä Chelsea jäi tasapeliin Wigania vastaan. Seuraavana viikonloppuna ero kuitenkin kaventui takaisin kolmeen pisteeseen, kun United jäi 1-1 tasuriin Blackburnin vieraana. Carlos Tévez tasoitti ottelun kaksi minuuttia ennen varsinaisen peliajan täyttymistä. Seuraavalla kierroksella Chelsea voitti ManU:n 2-1, ja nousi tasapisteisiin manchesterilaisseuran kanssa. United kuitenkin johtaa liigaa maalieron turvin.


title: Manchester Unitedin kausi 2007–2008

text: Toukokuussa United palasi voittojen tielle, kun West Ham kaatui ManU:n kotikentällä numeroin 4-1. Cristiano Ronaldo teki ottelussa kauden 30. liigamaalinsa. Päätöskierroksella United kaatoi vieraskentällä Wiganin 2-0, ja juhli näin historiansa 17. Englannin liigamestaruutta.


title: Manchester Unitedin kausi 2007–2008

text: FA Cupin kolmannella kierroksella, jossa kahden ylimmän sarjatason seurat tulevat kilpailuun mukaan, Manchester United kaatoi Aston Villan vieraskentällä 2-0 Cristiano Ronaldon ja Wayne Rooneyn maaleilla. Seuraavalla kierroksella vastaan tuli Tottenham, jonka United kaatoi Tévezin ja Ronaldon maaleilla 3-1. Arpa heitti seuraavalla kierroksella liigan kaksi parasta joukkuetta vastakkain, kun Arsenal matkasi Old Traffordille. United oli ottelussa selvästi parempi ja voitti 4-0. Unitedin tie katkesi puolivälierissä joukkueen hävittyä kotikentällään Portsmouthille rankkarimaalilla 0-1.


title: Manchester Unitedin kausi 2007–2008

text: Englannin liigacupissa Unitedin tie jäi lyhyeksi kun Coventry City kaatoi punaiset paholaiset kolmannella kierroksella numeroin 2-0. Manageri Ferguson peluutti ottelussa pääasiassa reservipitoista nuorta joukkuetta, joka oli ikäkeskiarvoltaan vain 21 vuotta.


title: Manchester Unitedin kausi 2007–2008

text: Mestarien liigan lohkovaiheessa Manchester United arvottiin samaan lohkoon Sporting CP:n, Kiovan Dynamon ja AS Roman kanssa. Mestarien liiga alkoi 1-0 vierasvoitolla Sportingia vastaan. Unitedin voittomaalin teki portugalilaisseuran ex-pelaaja Cristiano Ronaldo. Seuraavaksi United kohtasi AS Roman, jonka fanit muistelevat vieläkin kammolla viime kauden Mestarien liigaa jossa ManU murskasi italialaiset Old Traffordilla numeroin 7-1. Tämän kauden kohtaaminen oli tasaisempi ja United voitti 1-0 Wayne Rooneyn kauden avausmaalilla. Lokakuun lopussa hyvässä vireessä ollut Manchester United kaatoi Kiovan Dynamon 4-2. Marraskuun alussa kiovalaiset saapuivat Manchesteriin ja kokivat murskaavan 4-0 tappion. Seuraavalla kierroksella United varmisti jatkopaikan ja samalla myös lohkovoiton, kun Ronaldo upotti jälleen Sportingin, tällä kertaa upealla vapaapotkulla. Lohkon viimeinen peli Roomassa oli molempien joukkueiden kannalta merkityksetön, ja etenkin vierasjoukkue peluutti vahvasti reservipitoista joukkuetta. Peli päättyi tasalukemiin 1-1, ja näin Unitedilta jäi haaveeksi liittyä siihen harvalukuiseen joukkoon, jotka ovat selvittäneet lohkovaiheen kuudella voitolla.


title: Manchester Unitedin kausi 2007–2008

text: Neljännesvälierien arvonnassa joukkue sai vastaansa ranskalaisen Lyonin. Ensimmäinen osa pelattiin Ranskassa, ottelu päättyi 1-1. Karim Benzema vei isännät johtoon, mutta Carlos Tévez tasoitti muutama minuutti ennen pelin loppua. Ryan Giggsille ottelu oli hänen 100. Mestarien liigassa. Toisessa osassa United kaatoi Lyonin Old Traffordilla maalein 1-0 Cristiano Ronaldon osumalla.


title: Manchester Unitedin kausi 2007–2008

text: Puolivälierissä Unitedin vastustajaksi arvottiin jälleen kerran AS Roma. Viime kaudella samat seurat kohtasivat samassa vaiheessa, ManU kaatoi italialaiset yhteismaalein 8-3. Tällä kertaa United kävi hakemassa Roomasta 2-0 voiton Ronaldon ja Rooneyn maaleilla, ja otti samalla tiukan otteen välieräpaikasta. Toiseen osaan United lähti osittain kakkosmiehistöllä, mutta kaatoi silti Roman 1-0 Carlos Tévezin maalilla.


title: Manchester Unitedin kausi 2007–2008

text: Välierissä United sai vastaansa FC Barcelonan. Ensimmäinen osa pelattiin Barcelonassa, ja ottelu päättyi 0-0. Toisessa osassa ratkaisijaksi nousi Paul Scholes, jonka maalilla United selviytyi 21. toukokuuta Moskovassa pelattavaan finaaliin. Finaalissa United sai vastaansa Chelsean, joka kaatoi toisessa välierässä Liverpoolin jatkoajan jälkeen yhteismaalein 4-3. Cristiano Ronaldo teki loppuottelun avausmaalin, mutta Frank Lampard tasoitti pelin juuri ennen taukovihellystä. Ottelu meni lopulta rangaistuspotkuihin, jotka Manchester United voitti 6-5.


title: Manchester Unitedin kausi 2007–2008

text: Mestarien liigan finaalin maalintekijät ja kokoonpanot.


title: Bellevuen rautatieasema

text: Bellevuen rautatieasema on rautatieliikennepaikka Saksan pääkaupungin Berliinin keskustassa Hansaviertelin kaupunginosassa. Asema sijaitsee lähellä Bellevuen linnaa, joka on Saksan liittopresidentin asunto.


title: Bellevuen rautatieasema

text: Asemaa alettiin rakentaa vuonna 1875 ja se otettiin käyttöön 7. helmikuuta 1882. Se sijaitsee Berliinin "Stadtbahnin" (itä-länsi-suunnassa keskustan poikki kulkevan rataosuuden) varrella ja on Hackescher Marktin rinnalla toinen tämän radan alkuperäisessä asussa säilyneistä rautatieasemista.


title: Rönsytiarella

text: Rönsytiarella ("Tiarella cordifolia") on helposti leviävä kasvi, jota käytetään varjoisien paikkojen maanpeitekasvina.


title: Rönsytiarella

text: Rönsytiarellan vaahteranlehtiä muistuttavat lehdet nousevat lehtiruotien varassa liki vaakasuoraan. Se kukkii touko-kesäkuussa. Kukkavanat nousevat ylös lehtimassasta kuin oravanmarjan kukinnot. Kasvilla on kaunis syysväri. Osa lehdistä talvehtii.


title: Rönsytiarella

text: Rönsytiarella on kotoisin Pohjois-Amerikasta.


title: Täältä ikuisuuteen (elokuva)

text: Täältä ikuisuuteen () on yhdysvaltalainen elokuva vuodelta 1953. Elokuva perustuu James Jonesin vuonna 1951 ilmestyneeseen samannimiseen romaaniin. Elokuvan ohjasi Fred Zinnemann ja sen pääosissa olivat Burt Lancaster, Montgomery Clift, Deborah Kerr, Donna Reed ja Frank Sinatra. Elokuva kertoo Havaijilla olevista sotilaista toisen maailmansodan aikaan. Elokuva on erityisen kuuluisa rantasuudelmakohtauksestaan, josta on tullut osa länsimaista ikonografiaa.


title: Täältä ikuisuuteen (elokuva)

text:
Elokuva oli ehdolla kolmeentoista Oscar-palkintoon ja voitti niistä kahdeksan.
"The New York Timesin" kriitikot valitsivat "Täältä ikuisuuteen" -elokuvan vuonna 2004 yhdeksi kaikkien aikojen tuhannesta parhaasta.


title: Jättipoimulehti

text: Jättipoimulehti ("Alchemilla mollis") on ruusukasvien heimoon kuuluva kasvi.


title: Jättipoimulehti

text: Jättipoimulehti kasvaa 30–70 senttimetriä korkeaksi. Sen lehdet ovat halkaisijaltaan 5–15 cm, pyöreähköjä tai munuaisen muotoisia, piparkakkureunaisia ja poimullisia. Pienet kellanvihreät kukat kasvavat tiheinä viuhkoina.


title: Jättipoimulehti

text: Poimulehti erittää lehdillään nestepisaroita, joilla on uskottu olevan myyttisiä voimia.


title: Jättipoimulehti

text: Jättipoimulehti on kotoisin Etelä-Euroopasta, mutta sitä viljellään laajalti koristekasvina. Jättipoimulehti leviää tehokkaasti ja sitä tavataan paikoin puutarhoista ja istutuksilta karanneena vieraslajina Suomen luonnossa.


title: Jättipoimulehti

text: Jättipoimulehti kasvaa puolivarjoisassa tai aurinkoisessa paikassa, hyvin vettä läpäisevässä maassa.


title: Arthur Abraham

text: Arthur Abraham (alk. Avetik Abrahamyan, s. 20. helmikuuta 1980) on Armeniassa syntynyt ammattinyrkkeilijä. Hänellä on myös Saksan kansalaisuus ja nyrkkeilykehässä hän edustaakin Saksaa. Miehen valmentaja on Ulli Wegner. Amatööriurallaan Abraham otteli 90 kamppailua voittaen niistä 81. Hän aloitti ammattilaisnyrkkeilyuransa vuonna 2003. Ammattinyrkkeilijänä Abraham on voittanut IBF liiton keskisarjan mestaruuden sekä WBO liiton ylemmän keskisarjan mestaruuden.


title: Arthur Abraham

text: 178-senttinen Abraham, joka tunnetaan myös lempinimellä King Arthur, voitti IBF-liiton keskisarjan maailmanmestaruuden päihittämällä Kingsley Ikeke joulukuussa 2005. Hän puolusti mestaruuttaan voitokkaasti vuonna 2006 Shannan Tayloria ,Kofi Jantuahia ja Edison Mirandaa vastaan. Mirandan hän voitti pistein, vaikka sai ottelun viidennessä erässä leukamurtuman. Leuka korjattiin ottelun jälkeen asentamalla siihen leikkauksessa titaanilevyjä. Abraham palasi kehään leukamurtumasta toivuttuaan ja puolusti mestaruuttaan vuonna 2007 voitokkaasti Sebastien Demersia ja Khoren Gevoria vastaan.


title: Arthur Abraham

text: Abraham jatkoi uraansa 27. kesäkuuta 2009 voittaen 185 cm pitkän Mahir Oralin. Abraham voitti ensimmäisessä ylemmässä keskisarjassa käymässään ottelussa 17. lokakuuta 2009 Jermain Taylorin tyrmäyksellä kamppailun kahdennessatoista erässä. Ensimmäisen tappionsa Abrahan kärsi 27. maaliskuuta 2010 Andre Dirrelliä vastaan Super Six turnauksessa. Uransa toisen tappion Abrahan kärsi heti seuraavassa ottelussaan Carl Frochille pistein täydet 12 erää kestäneen ottelun päätteeksi. Uran kolmas tappio Abrahamille tuli ottelussa WBA liiton ylemmän keskisarjan mestaruudesta Andre Wardia vastaan käydyssä ottelussa joka ratkesi tuomariäänin Wardin eduksi. Tämän jälkeen Abraham kukisti muutamia melko tuntemattomia iskijöitä häviten melko tuntemattomalle Robert Stieglitzille lääkärin keskeytettyä ottelun kolmannen erän jälkeen. Vuonna 2016 käydyssä ottelussa Abraham menetti WBO liiton mestaruuden Gilberto Ramirezille hävittyään ottelun yksimielisesti kaikin tuomariäänin.


title: Arthur Abraham

text: Abrahamia pidetään keskisarjan kovalyöntisimpänä miehenä. Hän kertoo mitanneensa iskuvoimakseen 380 kg.


title: Thoosa

text: Thoosa (, "nopea") oli kreikkalaisessa mytologiassa nymfi. Hänen isäkseen mainitaan Forkys, ja hän oli Poseidonin rakastettu. Maattuaan Poseidonin kanssa luolaholvissaan, hän synnytti tälle Polyfemoksen, ihmislihaa syövän kykloopin, jonka Odysseus tapasi myöhemmin harharetkillään.


title: Thoosa

text: Polyfemoksen rakastuttua nereidi Galateiaan, hän syyttää äitiään tulemisestaan torjutuksi, koska Thoosa ei ole kertonut yhtään hyvää sanaa poikansa puolesta Galateialle.


title: Atlantin julistus

text: Atlantin julistus on Yhdysvaltain presidentti Franklin D. Rooseveltin ja Yhdistyneen kuningaskunnan pääministeri Winston Churchillin Newfoundlandin edustalla englantilaisella sotalaivalla 14. elokuuta 1941 allekirjoittama julistus, jossa he hahmottelivat liittoutuneiden päämääriä toisessa maailmansodassa sekä sodanjälkeistä maailmaa ja uutta järjestelmää turvallisuuden takaamiseksi. Yhdysvallat ei julistusta annettaessa ollut vielä sodassa.


title: Atlantin julistus

text: Viisi kuukautta myöhemmin 1. tammikuuta 1942 Neuvostoliitto ja muut liittoutuneet, yhteensä 26 valtiota, yhtyi Atlantin julistuksen periaatteisiin. Atlantin julistus oli esikuvana Yhdistyneiden kansakuntien julistukselle.


title: Atlantin julistus

text: Atlantin julistus sisälsi vision sodanjälkeisestä maailmasta, vaikka Yhdysvallat ei ollut edes vielä tullut mukaan sotaan. Julistuksen osallistujat toivoivat, että Neuvostoliitto noudattaisi julistusta myös natsi-Saksan uhmattua Molotov–Ribbentrop-sopimusta hyökkäämällä Neuvostoliittoon kesällä 1941.


title: Bulgarian translitterointi

text: Bulgarian translitterointi on bulgariankielisen tekstin esittämistä jollakin muulla muulla kirjaimistolla kuin kyrillisellä. Suomen kielessä bulgarian translitterointiin käytetään Suomen Standardisoimisliiton laatimaa SFS 4900 -standardia. Kansainväliseen käyttöön on tarkoitettu Organisation internationale de normalisationin ISO 9 -standardi.


title: Bulgarian translitterointi

text: SFS 4900 -standardia eli kansallista standardia käytetään kaikessa suomenkielisessä tiedonvälityksessä kuten yksityishenkilöiden välisessä viestinnässä, sanoma- ja aikakauslehdistössä, televisiossa, kaunokirjallisuudessa, yleistajuisessa tietokirjallisuudessa sekä suomenkieliseen kirjallisuuteen keskittyvissä kirjastoissa. SFS 4900 -standardin mukaisesti translitterointua bulgariankielistä tekstiä ei voida mekaanisesti palauttaa takaisin alkuperäiseen kyrilliseen asuunsa.


title: Bulgarian translitterointi

text: ISO 9 -standardia eli kansainvälistä standardia käytetään nimensä mukaisesti kansainvälisessä tiedonvälityksessä. Merkittävimmät käyttöalat ovat bibliografiat, tieteellisten kirjastojen tietojärjestelmät, tieteellinen tutkimus ja muu kansainvälinen toiminta. ISO 9 -standardin mukaisesti translitterointu teksti voidaan mekaanisesti palauttaa takaisin alkuperäiseen kyrilliseen asuunsa.


title: Bulgarian translitterointi

text: Virtaviivaistettu järjestelmä () vuodelta 1995 on virallinen bulgarian kielen translitterointijärjestelmä. Järjestelmä on ollut virallinen YK:ssa vuodesta 2012 sekä Yhdysvalloissa ja Yhdistyneessä kuningaskunnassa vuodesta 2013.


title: Intimate and Live

text: Intimate and Live on laulaja Kylie Minoguen livealbumi joka on julkaistu vuonna 1998.


title: Hits+

text: Hits+ on Kylie Minoguen kokoelma-albumi, joka on julkaistu vuonna 2000.


title: Pasanen

text: Pasanen on seuraavien tunnettujen suomalaisten henkilöiden sukunimi:


title: Light Years

text: Light Years on Kylie Minoguen seitsemäs studioalbumi, joka on julkaistu vuonna 2000. Se sisälsi muun muassa Britannian singlelistan ykköshitin "Spinning Around". Myös muut singlet, "On a Night Like This" (alun perin Pandoran hitti), "Please Stay", "Kids" (duetto Robbie Williamsin kanssa) ja "Your Disco Needs You", olivat suuria hittejä pitkin Eurooppaa. Albumilta irrotettiin lisäksi erikseen single Yhdysvaltoja varten, "Butterfly", josta kasvoi klubihitti.


title: Aarno Walli

text: Aarno Rafael Waldemar Walli (26. lokakuuta 1920 Helsinki – 16. elokuuta 2007 Helsinki) oli suomalainen kapellimestari ja pianisti. Hän valmistui ekonomiksi vuonna 1947 ja toimi muun muassa Musiikki-Fazerin palveluksessa vuoteen 1958, jolloin tuli Yleisradion tuottaja-ohjaajaksi ja musiikkiohjelmien toimittajaksi.


title: Aarno Walli

text: Walli oli mukana vuonna 1942 uudelleen kootussa Rytmi-pojat-orkesterissa Eugen Malmsténin kanssa Helsingin-konserteissa, joilla kerättiin rahaa sotainvalidien hyväksi, ja Erik Lindströmin yhtyeessä, joka voitti jazz-kilpailut vuonna 1945.


title: Aarno Walli

text: Yleisradion viihdetoimituksessa toimiessaan Walli oli taustahahmona Suomen osallistuessa Eurovision laulukilpailuihin.


title: Aarno Walli

text: Aarno Wallin lapsia ovat kitaristi Hasse Walli sekä tämän vuonna 1995 kuollut pikkuvelipuoli, Kingston Wall -yhtyeen keulahahmo Petri Walli.


title: Jere Myllyniemi

text: Jere Myllyniemi (s. 24. tammikuuta 1983 Kangasala) on suomalainen uransa päättänyt jääkiekkomaalivahti, joka on tamperelaisen Kooveen kasvatti ja pelasi A-juniorivuosinaan myös Tapparassa. Ammattilaisuransa hän kuitenkin aloitti Espoo Bluesissa.


title: Jere Myllyniemi

text: Kaudeksi 2005–2006 Myllyniemi siirtyi Ruotsin Allsvenskanissa pelaavaan Rögle BK:hon. Syksyllä 2006 Myllyniemi oli mukana NHL-joukkue Philadelphia Flyersin tulokasleirillä ja esiintyi hyvin, mutta ei saanut sopimusta Pohjois-Amerikan jäille. Häntä ei ole varattu NHL:ään, vaan hän voi neuvotella vapaasti kaikkien seurojen kanssa. Kaudeksi 2006–2007 hän solmi sopimuksen Elitserien-joukkue Frölunda Indiansin kanssa, mutta ehti esiintyä vain varamaalivahtina kolmessa ottelussa ennen kuin siirtyi Rauman Lukkoon.


title: Jere Myllyniemi

text: Lukosta Myllyniemi palasi kaudeksi 2007–2008 Espooseen. Seuraavaksi kaudeksi Myllyniemi siirtyi jälleen Rögleen Elitserieniin. Hän joutui jättämään joukkueen kuitenkin kesken kauden, kun Jürgen Penker valtasi ykkösmaalivahtin paikan. Loppukaudeksi hän siirtyi Allsvenskanin Leksandiin.


title: Jere Myllyniemi

text: Myllyniemi pelasi kaudesta 2009–2010 kauteen 2011–2012 SaiPassa, SM-liigassa, ja nousi joukkueen ykkösmaalivahdiksi. Kausista kolmannella hän pelasi myös muutaman ottelun lainalla Lahden Pelicansissa, kun Pelicansin ykkös- ja kakkosmaalivahdit Niko Hovinen ja Joonas Kuusela olivat sivussa loukkaantumisten takia. Toukokuussa 2012, kauden 2011–2012 päätyttyä, Myllyniemen julkistettiin tehneen Pelicansin kanssa pelaajasopimuksen kaudelle 2012–2013. Kauden pääteeksi Myllyniemi teki kahden vuoden jatkon Pelicansin kanssa.


title: Jere Myllyniemi

text: Kaudeksi 2015–2016 Myllyniemi siirtyi yksivuotisella sopimuksella Hämeenlinnan Pallokerhoon. Kaudella 2016–2017 Myllyniemi pelasi SM-liigassa muun muassa HIFK:ssa, Pelicansissa ja Ilveksessä.


title: Jere Myllyniemi

text: Kaudeksi 2017–2018 Myllyniemi siirtyi Mestikseen nousseeseen Imatran Ketterään.


title: Yorkin yliopisto (Kanada)

text: Yorkin yliopisto (, ) on Ontarion provinssin pääkaupungissa Torontossa toimiva vuonna 1959 perustettu Kanadan kolmanneksi suurin korkeakoulu. Yorkin yliopiston rehtorina toimii egyptiläissyntyinen Mamdouh Shoukri ja kanslerina entinen Kanadan korkeimman oikeuden jäsen (1989–1999) Peter Cory.


title: Yorkin yliopisto (Kanada)

text: Yorkin yliopisto on kasvattanut useita maan eturivin lakimiehiä, poliitikoita, yritysjohtajia, avaruustutkijoita ja taiteilijoita. Yliopistossa on noin 50 000 opiskelijaa ja 7 000 työntekijää sekä maailmanlaajuisesti noin 200 000 alumnia (entistä opiskelijaa).


title: Yorkin yliopisto (Kanada)

text: Yliopisto on iältään varsin nuori, mutta se on saanut viime aikoina kansainvälistä tunnustusta muun muassa oikeustieteen ja hallinnon tieteenaloilla. Forbes on arvioinut Schulich School of Businessin MBA-ohjelman kymmenenneksi parhaaksi koko maailmassa ja neljänneksi parhaaksi Yhdysvaltojen ulkopuolella. Se ohitti muun muassa Kalifornian yliopiston Berkeleyn sekä Stanfordin yliopiston ja Lontoon yliopiston Business Schoolit.


title: Yorkin yliopisto (Kanada)

text: Yorkin yliopistolla on useita yhteisiä koulutusohjelmia muun muassa New Yorkin sekä Northwestern-yliopiston kanssa. Yliopiston erikoisuutena on tiivis yhteistyö Kanadan avaruusohjelman kanssa, ja lisäksi sen tekniikan tiedekunta on suunnitellut useita avaruustutkimusinstrumentteja ja sovellutuksia, joita NASA käyttää.


title: Yorkin yliopisto (Kanada)

text: Yorkin yliopistossa on 11 tiedekuntaa ja 24 tutkimusyksikköä.


title: USPACOM

text: United States Pacific Command (USPACOM) on Yhdysvaltain puolustusministeriön alainen asevoimien sotatoimialueen päämaja (COCOM; Unified Combatant Command), joka vastaa toiminnoista Tyynenmeren alueella. Sen vastuualueeseen kuuluu yli puolet maapallon pinta-alasta. Sen päämaja on Honolulussa Oahulla. USEUCOM on vanhin COCOMeista ja perustettu 1. tammikuuta 1947. Sen komentajana on "Commander, U.S. Pacific Command" (CDRUSPACOM), joka vastaa presidentille ja puolustusministerille.


title: USPACOM

text: USPACOM otti 1947 haltuunsa kaikki toisen maailmansodan jälkeen Tyynellämerellä olleet joukot. Vuonna 1957 siihen yhdistettiin Kauko-idän komennon tehtävät. Vuonna 1972 sen vastuualuetta laajennettiin käsittämään myös Intian valtameri, Etelä-Aasia ja Pohjoinen jäämeri. Vuonna 1976 sen alueeseen lisättiin Afrikan itärannikko. Presidentti Ronald Reagan laajensi 1983 USPACOMin vastuun käsittämään myös Manner-Kiinan, Pohjois-Korean, Mongolian ja Madagaskarin alueet. Vuonna 2002 komentajan entinen tehtävänimeke Commander-in-Chief, U.S. Pacific Command (CINCPAC) muutettiin nykyiseksi.


title: USPACOM

text: USPACOMin pääasialliset joukot ovat:


title: USPACOM

text: Sen alaisuuteen kuuluvat päämajat:


title: Pääesikunta

text: Pääesikunta tarkoittaa asevoimien tai joskus puolustushaaran tai ison sotilasosaston ylintä esikuntaa:


title: Sveitsin liittoneuvosto

text: Sveitsin liittoneuvosto (, , , ) on seitsenjäseninen toimeenpaneva neuvosto, joka toimii sekä Sveitsin hallituksena että valtionpäämiehenä. Jokainen sen jäsenistä johtaa ministeriötä Sveitsin liittohallituksessa.


title: Sveitsin liittoneuvosto

text: Liittoneuvosto vakinaistettiin vuoden 1848 perustuslaissa valaliiton korkeimmaksi valtaelimeksi. Siihen aikaan kun perustuslaki kirjoitettiin, ei esimerkkejä juuri ollut. Vaikka perustuslakiin otettiin vaikutteita Yhdysvaltain perustuslaista, siihen otettiin kollektiivinen johto perinteisen mallin mukaan presidenttijohtoisen sijaan.


title: Sveitsin liittoneuvosto

text: Liittoneuvoston jäsenet valitaan parlamentin molempien kamarien yhteisistunnossa nelivuotiskaudelle salaisessa äänestyksessä. Jokainen Sveitsin kansalainen voidaan valita neuvostoon, mutta käytännössä sen jäsenet ovat parlamentaarikkoja, tai harvemmin puolueiden nimittämiä kantonien hallituksien jäseniä. Jäsenet on kuitenkin sovittu puolueiden kesken edeltä, eikä äänestyksessä ole jännitystä. Paikat jaettiin vuosikymmeniä konsensusperiaatteella, vuodesta 1959 eteenpäin on ollut käytössä ns. "Zauberformel", jonka perusteella puolueet saavat jäseniä neuvostossa paikkamääriensä suhteessa, käytännössä siten että suuremmat kolme saavat kaksi jäsentä ja pienempi yhden. Tämä käytäntö kuitenkin rikkoutui joulukuussa 2007, kun oikeistopopulistisen Sveitsin kansanpuolueen johtaja Christoph Blocher jätettiin hallituksen ulkopuolelle ja hän vei puolueensa oppositioon.


title: Sveitsin liittoneuvosto

text: Joka vuosi parlamentti valitsee yhden liittoneuvoston jäsenistä vuoden ajaksi liittopresidentiksi. Hänellä ei ole muista eroavia valtaoikeuksia ja hän jatkaa oman ministeriönsä johtamista. Yleensä puheenjohtajuus kulkee vanhimmasta lähtien, ja edellisen vuoden varapresidentistä tulee presidentti. Presidentti ei ole valtionpäämies, vaan liittoneuvosto kokonaisuudessaan. Ulkomailla vierailee yleensä ulkoministeriötä johtava jäsen, mutta traditio on muuttumassa. Ulkomaiset vieraat neuvosto tapaa kokonaisuudessaan.


title: Sveitsin liittoneuvosto

text: Liittoneuvosto tapaa viikoittain joka keskiviikko Bundeshausissa Bernissä. Tapaamisissa on mukana myös liittokansleri eli hallituksen kansliapäällikkö sekä varakanslerit.


title: Sveitsin liittoneuvosto

text: Vuonna 2019 liittoneuvoston jäsenet ovat:


title: Curie

text: Curie voi tarkoittaa ainakin seuraavia asioita:


title: Ilomantsin ortodoksinen kirkko

text: Ilomantsin pyhän profeetta Elian kirkko on Ilomantsissa sijaitseva Suomen suurin ortodoksinen puukirkko. Viisikupolinen kirkko on vuodelta 1892 ja se on Pietarin Pyhän synodin arkkitehti S.V. Sadovnikovin piirtämä . Hallinnollisesti se kuuluu Ilomantsin ortodoksiselle seurakunnalle.


title: Heikki Häkkä

text: Heikki Juhani Häkkä (s. 14. joulukuuta 1959 Lahti) on suomalainen näyttelijä. Hän on koulutukseltaan teatteritieteen maisteri.


title: Heikki Häkkä

text: Häkkä on vuodesta 1981 toiminut useissa tehtävissä helsinkiläisessä Lähiöteatterissa, muun muassa Lomovina Tšehovin "Kosinnassa" 1991, Olavina "Laulussa tulipunaisesta kukasta" 2003 sekä Röllinä, Herra Huuna ja monien produktioiden lavastajana. Vuoden 2000 "Nakit ja muusa" oli hänen kirjoittamansa ja ohjaamansa.


title: Heikki Häkkä

text: Televisiossa Häkkä on nähty muun muassa "Kotikatu"-, "Salatut elämät"- ja "Sydänjää"-sarjoissa.


title: Mario Bernardi

text: Mario Bernardi CC (20. elokuuta 1930 – 2. kesäkuuta 2013) oli kanadalainen kapellimestari ja pianisti.


title: Mario Bernardi

text: Bernardi syntyi Ontarion Kirkland Lakessa. Hän vietti elämänsä kuusi ensimmäistä vuotta Kanadassa, mutta muutti sitten perheineen Italiaan, jossa hän aloitti musiikinopintonsa. Palattuaan Kanadaan vuonna 1947 hän viimeisteli opintonsa Toronton kuninkaallisessa konservatoriossa.


title: Mario Bernardi

text: Bernardi johti vuonna 1957 Canadian Opera Companyä ja vuonna 1963 myös Sadler’s Wells Operaa (myöhemmältä nimeltään English National Opera). Hän perusti vuonna 1968 National Arts Centre Orchestran Ottawassa ja nousi sen musiikilliseksi johtajaksi 1971.


title: Mario Bernardi

text: Bernardi toimi vuosina 1984–1992 Calgaryn filharmonisen orkesterin musiikillisena johtajana ja vuosina 1983–2006 CBC Radio Orchestran ylikapellimestarina. Bernardin johtamiin levytyksiin lukeutuu kaikkiaan satoja teoksia ja myös lukuisia eri oopperoita.


title: Mario Bernardi

text: Bernardista tuli vuonna 1972 Kanadan ritarikunnan "Companion", ja vuodesta 2006 hän oli Royal Society of Canadan jäsen.


title: Nur Otan

text: Nur Otan (; "Isänmaan valonsäde" tai "Säteilevä isänmaa", ) on Kazakstania hallitseva puolue. Se on luonteeltaan monien eri ryhmittymien kokoomuspuolue, joka on muodostunut useista eri puolueista yhdistymällä, ja sillä on oman ilmoituksensa mukaan yleisvaltakunnallisia päämääriä, kuten Kazakstanin talousrakenteen uudistaminen energiatuloilla ja muilla vientituloilla sellaiseksi, että maan talouselämän energiasta riippumatonkin tuotantorakenne monipuolistuisi ja elpyisi. Sosiologisesti tavoitteena on vakauden perustaksi keskiluokan luominen. Kazakstanin merkittävä uudistusohjelma on Kazakstan-2030, johon presidentti Nursultan Nazarbajevn johtama Nur Otan ja hänen vanhimman tyttärensä puheenjohtama Tasavaltalaispuolue Asar, joka liittyi Otanin Nur Otaniksi ohjelmallisesti pyrkivät.


title: Nur Otan

text: Poliittisesti Kazakstania arvostellaan oppositiopuolueiden toiminnan tekemisestä vaikeaksi, mutta myös vaalijärjestelmiin liittyvistä autoritäärisistä piirteistä, pääasiassa länsimaiden puolelta. Ihmisoikeusnäkökulman lisäksi lännessä on ajatus siitä, että ellei Kazakstanin poliittinen järjestelmä tule vähemmän presidentin henkilöstä riippuvaiseksi, ikääntyvän presidentin luopuminen voi aiheuttaa poliittisen epäjatkuvuuden, joka voi aiheuttaa ongelmia energiasektoriin liittyvien miljardi-investointien turvaamisessa.


title: Nur Otan

text: Kazakstanin monipuolistaessaan Neuvostoliiton ja Venäjän federaation tarjoaman perustan lisäksi länsimaisten yhtiöiden lisäksi myös Kiinan kansantasavallan suuntaan, ei vaalijärjestelmään liittyvää kritiikkiä ole pidetty enää niin merkittävänä, että 2009 jälkeen vaalilakeja olisi uudistettu esimerkiksi Euroopan turvallisuus- ja yhteistyöjärjestön demokraattisten instituutioiden ja ihmisoikeuksien toimiston vaalitarkkailusuositusten mukaiseen suuntaan. Hallitus kuitenkin pyytää tasapainoisesti vaalitarkkailua sekä Euroopan turvallisuus- ja yhteistyöjärjestöltä että itsenäisten valtioiden yhteisön toimeenpanevalta sihteeristöltä olosuhteiden pysyvyyden osoittamiseksi.


title: Nur Otan

text: Etyj yleensä arvostelee vaaleja vaalijärjestelmän osalta, ja itsenäisten valtioiden yhteisö toteaa vaalien menevän pääasiassa hyvin joitain äärimmäisen vähäisiä poikkeamia lukuun ottamatta. Itsenäisten valtioiden yhteisö lähettää nykyään vaalitarkkailijoita jo enemmän kuin Euroopan turvallisuus- ja yhteistyöjärjestö, mikä uutisoidaan melko hyvin kazakstanilaisilal televisiokanavilla. 20. maaliskuuta 2016 järjestetyissä mažiliksen vaaleissa itsenäisten valtioiden yhteistön toimeenpaneva sihteeristö lähetti 301 vaalitarkkailijaa Etyj:n jäädessä noin kahteensataan.


title: Nur Otan

text: Euroopan parlamentissa on arvosteltu Kazakstanin ihmisoikeustilannetta mm. Euroopan parlamentn jäsenen, raportoija Liisa Jaakonsaaren laatimassa Euroopan parlamentin neuvotteluohjeessa "Report containing the European Parliament’s recommendations to the Council, the Commission and the European External Action Service on the negotiations for an EU-Kazakhstan enhanced partnership and cooperation agreement (2012/2153(INI))" Euroopan unionin komissiolle suhteissa Kazakstaniin. Jaakonsaari on myös arvostellut Oulun kaupungin ystävyyskaupunkisuhteen solmimista Kazakstanin pääkaupunki Astanan kanssa. Sosialistisen internationaalin, jonka jäsen Suomen Sosialidemokraattinen Puolue on, on tarkkailijajäsenenä todelliseen Kazakstanin oppositioon katsottava Yleiskansallinen sosialidemokraattinen puolue, joka epäilee avoimesti Nur Otania ja presidentti Nursultan Nazarbajevia korruptiota ja nepotismista. Yleiskansallinen sosialidemokraattinen puolue ei ole saanut valtiopäiväedustajia mažilikseen missään vaaleissa.


title: Nur Otan

text: Itsenäisten valtioiden yhteisön tai Kiinan kansantasavallan, joka on yksi merkittävimmistä energia-alan toimijoista Kazakstanissa ja maan rajanaapuri, ei vastaavanlaista demokratia- ja ihmisoikeuskritiikkiä esiinny. Öljyn- ja maakaasuntuotantoa on hajautettu Kazakstanissa useiden maiden kesken. Kazaksstanilaisen valtionyhtiön, venäläisten yhtiöiden ja perinteisten länsimaisten yhtiöiden lisäksi toimialalla toimii myös romanialainen ja kiinalaisia yhtiöitä. Kazakstanin taloudelle energiasektori tuottaa suuren osan vientituloista.


title: Nur Otan

text: Varsinaisesti Nur Otanin valta vakautettiin pysyväksi hallituspuolueeksi vuoden 2007 valtiopäivien alahuoneen, mažiliksen, vaaleissa, kun lakia oli muutettu siten, ettei 67 valtiopäiväedustajaa enää valittukaan enemmistövaaleilla pienistä piiritasoisista vaalipiireistä, vaan yleisillä vaaleilla valittiinkin 77 valtiopäiväedustajan asemesta 98, jonka lisäksi vielä yhdeksän Kazakstanin kansan kokouksen valitsemina vähemmistökansallisuuksien edustuksen turvaamiseksi.


title: Nur Otan

text: Valtiopäivien alahuoneen asemaa on jossain määrin vahvistettu perustuslaissa, mutta samanaikaisesti Nur Otan toimii parlamentaarisena voimana myös presidentinvaltaa vahvistavasti. Puolueen johtaja on Kazakstanin presidentti Nursultan Nazarbajev.


title: Nur Otan

text: Nur Otanin edeltäjä, Isänmaa-puolue, Otan, perustettiin 12. helmikuuta 1999. 1. maaliskuuta 1999 pidettiin ensimmäinen Tasavaltalainen poliittinen puolue Otanin puoluekokous, johon osallistui lähes neljäsataa edustajaa Kazakstanin alueilta, kaupungeista ja piireistä. Mukana oli muun muassa 17 kansallisuuden edustajat, 104 yrittäjää ja liikemiestä sekä 67 julkisella sektorilla työskentelevää ja 122 valtiolla työssä olevaa. Kokous valitsi yksimielisesti Kazakstanin presidentti Nursultan Nazarbajevin puolueen ensimmäiseksi puheenjohtajaksi.


title: Nur Otan

text: Puoluetta tukivat Kazakstanin kansan yhtenäisyyden liitto, Kazakstanin demokraattinen puolue ja Kazakstanin liberaali liike, jotka järjestivät yhteisen kokouksen. Lopuksi Otaniin liittyivät Oikeudenmukaisuuden puolue, Kansan osuuskuntapuolue ja Tasavaltalainen työn poliittinen puolue.


title: Nur Otan

text: Ensimmäisissä mažiliksen vaaleissaan 2004 neljästä puolueesta yhdistyneenä Otan sai 60,6 % äänistä ja 42/77 paikkaa. Tuolloin mažilikseen valittiin kymmenen valtiopäiväedustajaa suhteellisella menetelmällä yhdessä koko maan kattavasta vaalipiiristä ja 67 edustajaa enemmistövaalilla pienistä vaalipiireistä.


title: Nur Otan

text: 25. syyskuuta 2006 siihen liittyi Dariga Nazarbajevan johtama Asar, mikä lisäsi puolueen paikkamäärää neljällä. Joulukuussa 2006 ilmoitettiin kansalaispuolueen ja maaseudun puolueen liittyvän Otaniin ja sen paikkamäärä lisääntyi 57 paikkaan. Joulukuun puoluekokouksessa 22. joulukuuta 2006 muutettiin nimeksi Nur Otan.


title: Nur Otan

text: 18. elokuuta 2007 vaaleissa Nur Otan sai 88,41 % äänistä eikä yksikään muu puolue ylittänyt äänikynnystä.


title: Nur Otan

text: Tammikuun 2012 vaaleissa puolue sai ennakkotietojen mukaan 80,74 % äänistä. Sen lisäksi parlamenttiin pääsivät Ak Jol ja kommunistit.


title: Nur Otan

text: Puolueen nuorisoliike on 2008 perustettu Žas Otan, "Nuori isänmaa".


title: Nur Otan

text: Nur Otan Kazakstanin jatkuvana hallituspuolueena ylläpitää puoluesuhteita eri maiden puolueisiin.


title: Suren Erzinkjan

text: Suren Erzinkjan (Ruotsissa Sourène Erzinkian-Lorelli, salanimet Imam Raguza, H. Lorelli ja Arzen tai Arsene Azatiani. 1881 Tbilisi, Georgia – 1963 Ruotsi) oli neuvostoliittolainen diplomaatti, joka loikkasi 1920–1930-lukujen vaihteessa Suomeen. Armenialainen Erzinkjan toimi 1920-luvulla Neuvostoliiton kauppavaltuutettuna Suomessa ja häntä pidettiin Anastas Mikojanin suojattina. Erzinkjanin ja Neuvostoliiton Suomen-lähettilään Ivan Maiskin välinen valtataistelu johti lopulta siihen, että Erzinkjan loikkasi 1930. Suomesta hän siirtyi 1944 Ruotsiin.


title: Suren Erzinkjan

text: Erzinkjan kirjoitti vuonna 1938 salanimellä Stalinista kirjan, joka julkaistiin Suomessa 1941 nimellä "Moskovan hirmuvaltias". Teos kuului Suomessa sotien jälkeen niin sanottuihin kiellettyihin kirjoihin. Erzinkjan jatkoi kirjoittamista muutettuaan Ruotsiin. Hänen puolisostaan Göta Erzinkianista, johon hän tutustui Helsingissä asuessaan, on tehty elokuva "Hennes armeniske prins".


title: Suren Erzinkjan

text:
Salanimellä Imam Raguza
Muilla salanimillä


title: Emma de Caunes

text: Emma de Caunes (s. 9. syyskuuta 1976) on ranskalainen näyttelijä.


title: Emma de Caunes

text: Emma de Caunes on näyttelijä Antoine de Caunes’n tytär. Hän aloitti näyttelemisen noin kymmenvuotiaana. Hänelle myönnettiin vuonna 1998 lupaavimman naisnäyttelijän César-palkinto. Caunes on esiintynyt esimerkiksi elokuvissa "" (2002), "Short Order" (2005), "The Science of Sleep" (2006), "Perhonen lasikuvussa" (2007) ja "Mr. Bean lomailee" (2007).


title: Emma de Caunes

text: Caunes oli vuosina 2001–2005 naimisissa laulaja Sinclairin kanssa. Heille syntyi liitosta yksi tytär. Vuonna 2011 Caunes avioitui Gorillaz-yhtyeestä tunnetun sarjakuvapiirtäjän Jamie Hewlettin kanssa.


title: Lappeenranta Big Band

text: Lappeenranta Big Band on lappeenrantalainen big band -orkesteri.


title: Lappeenranta Big Band

text: Vuonna 1949 sotilasmuusikko Kauko Lahti perusti Lappeenrantaan tanssiorkesterin, johon kuului kolme saksofonia, kaksi trumpettia, pasuuna ja rytmiryhmä. Tämän yhtyeen hajottua vuonna 1954 päättivät innokkaat muusikot perustaa oikean big bandin. Kapellimestarina toimi kultaseppä Yrjö Haikonen, joka soitti myös baritonisaksofonia. Orkesteri nimettiin vuonna 1955 Lappeenrannan muusikkojen suureksi tanssiorkesteriksi vasta perustetun muusikkojen ammattiosaston mukaan.


title: Lappeenranta Big Band

text: Orkesteri on toiminut yhtäjaksoisesti siitä lähtien. Suureen nousuun se kuitenkin lähti vuonna 1978, kun orkesterin kapellimestariksi palkattiin Olavi ”Olli” Spännäri. Orkesteri myös nimettiin uudelleen Lappeenranta Big Bandiksi, ja vuodesta 1981 lähtien se itsenäistyi ja alkoi toimia yhdistysmuotoisena.


title: Lappeenranta Big Band

text: Orkesteri on sijoittunut Suomen Big Band -mestaruuskilpailuissa kolmesti ensimmäiseksi (1989 senior-sarjassa, sekä 1991 ja 1998 junior-sarjassa), sekä toiseksi ja kolmanneksi lukuisia kertoja. Myös vuonna 1991 se sijoittui toiseksi, mutta parhaimpana suomalaisena orkesterina (kilpailun voiton vei ruotsalainen Sandvik Big Band).


title: Lappeenranta Big Band

text: Orkesteri on esiintynyt parhaimmillaan 50 kertaa vuodessa niin kotimaassa kuin ulkomaillakin. Nykyisin keikkatahti on vakiintunut 10–20 välille vuodessa.


title: Lappeenranta Big Band

text: Orkesterin nykyinen kapellimestari on Ismo Varis. Orkesteri tekee yhteistyötä muiden lappeenrantalaisten yhtyeiden kanssa. Yhtye työskentelee pääasiassa omissa tiloissaan Lappeenrannan Snellmaninkadulla.


title: Lappeenranta Big Band

text: Solistivieraina vuosien varrella on nähty muun muassa Reija Lang, Sonja Lumme, Bianca Morales, Sami Saari, Antti Sarpila, Aki Sirkesalo ja Maria Tyyster.


title: Göran Bergman

text: Göran Gustaf Konstantin Bergman (31. tammikuuta 1919 Helsinki – 9. heinäkuuta 1991 Helsinki) oli suomalainen (suomenruotsalainen) biologi, erityisalanaan lintutiede.


title: Göran Bergman

text: Göran Bergmanin vanhemmat olivat filosofian maisteri Gustaf Konstantin Bergman ja Esther Maria Stenbäck ja puoliso vuodesta 1943 Kajsa Ulla Forss. Bergman tuli ylioppilaaksi 1937 ja valmistui filosofian kandidaatiksi 1946 ja lisensiaatiksi 1949.


title: Göran Bergman

text: Bergman tutki etenkin Suomenlahden saaristolinnustoa ja hylkeitä. Hän oli Helsingin yliopiston eläinmuseon museonhoitaja 1958–1968 ja kustos 1968–1986. ja luonnonsuojeluaatteen voimahahmoja. Bergman julkaisi kymmeniä, pääasiassa saaristolinnustoa käsitteleviä, kirjoituksia sekä kotimaisissa että ulkomaisissa tieteellisissä sarjoissa. Hän oli Suomen lintuatlas -kirjan työryhmän jäsenenä 1970–1980-luvuilla. Työryhmä sai tiedonjulkistamisen valtionpalkinnon 1984. Bergmanin etologinen lintututkimus sai myös jatkoa koiran etologiaa käsittelevässä kirjassa "Koiran käyttäytyminen", joka oli ensimmäisiä alansa teoksia. Hän oli mukana ruotsinkielisen "Naturväktarna"-radio-ohjelman kaikissa lähetyksissä ohjelman alusta vuonna 1971 vuoteen 1990 saakka. Bergman oli myös innokas purjehtija ja saariston tuntija. Hän vietti kaiken vapaa-aikansa omassa saaressaan Porkkalassa, ja siellä hän teki myös suurimman osan kenttätyöstään vuoden 1963 jälkeen.


title: Göran Bergman

text: Bergman sai professorin arvonimen vuonna 1976, Suomen Tiedeseuran jäsen hänestä tuli 1955.


title: Sergei Duvanov

text: Sergei Duvanov (s. 1953) on kazakstanilainen journalisti.


title: Sergei Duvanov

text: Duvanov toimitti ihmisoikeuksia käsittelevää tiedotuslehteä ja julkaisi Internetissä artikkelin, jossa kirjoitti presidentti Nursultan Nazarbajevin ja öljy- ja kaasuministeri Nurlan Balgimbajevin saaneen 78 miljoonaa dollaria lahjuksia yhdysvaltalaiselta liikemieheltä James Giffenilta vastineeksi Mobil Corporationin (nyk. ExxonMobil) öljykenttien oikeuksista 1990-luvulla.


title: Sergei Duvanov

text: Duvanovia syytettiin heinäkuussa 2002 presidentin kunnian ja arvovallan loukkaamisesta. Hän joutui sairaalahoitoon 28. elokuuta 2002 kolmen tunnistamattoman miehen hyökättyä hänen kimppuunsa. Duvanov pidätettiin syytettynä alaikäiseen kohdistuvasta seksuaalirikoksesta 28. lokakuuta 2002, eli päivää ennen kuin hänen oli määrä lähteä Yhdysvaltoihin puhumaan Kazakstanin lehdistönvapaudesta. Hänet tuomittiin kolmeksi ja puoleksi vuodeksi vankeuteen.


title: Norrlands nation (Uppsala)

text: Norrlands Nation on Ruotsissa Uppsalan yliopistossa toimiva kaupungin suurin ylioppilasosakunta. Osakunta on perustettu vuonna 1827 yhdistämällä pienempiä osakuntia, mutta osakunta juontaa juurensa jo vuodesta 1646. Osakunta on tarkoitettu etupäässä Uppsalan yliopiston ja Ruotsin maataloustieteellisen yliopiston pohjoisruotsalaisille opiskelijoille. Uppsalassa yliopistossa opiskeleville osakuntiin kuuluminen oli pakollista vuoteen 2010, joten Norrlands Nationilla on jopa noin seitsemäntuhatta jäsentä.


title: Norrlands nation (Uppsala)

text: Norrlands Nation tarjoaa jäsenilleen kirjaston, opiskelutiloja, asuntoja, stipendejä sekä suuren valikoiman erilaisia harrastusmahdollisuuksia, omassa osakuntarakennuksessaan tai sen ulkopuolella. Arkkitehti Isak Gustaf Clasonin suunnittelema Norrlands Nationin viimeisin osakuntatalo valmistui vuonna 1889 ja talon laajennus vuonna 1972. Talossa toimii osakuntavoimin myös kahvila-ravintola Majs café sekä pubi Orvars krog.


title: Norrlands nation (Uppsala)

text: Norrlands Nation on Helsingin yliopiston Etelä-Pohjalaisen Osakunnan, Vasa nationin ja Pohjois-Pohjalaisen Osakunnan ystävyysjärjestö.


title: Paul Stewart (kilpa-autoilija)

text: Paul Stewart (s. 29. lokakuuta 1965 Dumbarton, Skotlanti, Iso-Britannia) on skotlantilainen entinen kilpa-autoilija ja kolminkertaisen Formula 1 -maailmanmestarin Jackie Stewartin poika.


title: Paul Stewart (kilpa-autoilija)

text: Paul Stewart kilpaili Formula 3 -sarjassa vuosina 1989–1990 ja Formula 3000 -sarjassa 1991–1993. Molemmissa sarjoissa hän kilpaili omalla Paul Stewart Racing -tallillaan. Stewartin tallikavereina Formula 3000:ssa toimivat Marco Apicella vuonna 1991, David Coulthard 1992 ja Gil de Ferran 1993. De Ferran voitti Stewartin PSR-tallille sen ensimmäisen voiton vuonna 1993. Heikon menestyksen vuoksi Stewart lopetti ajamisen ja päätti keskittyä tallipäällikön tehtävään vuodesta 1994 eteenpäin.


title: Paul Stewart (kilpa-autoilija)

text: Vuonna 1996 Paul ja Jackie Stewart perustivat Stewart Grand Prix -tallin Formula 1 -sarjaan. Talli kilpaili F1:ssä kausina 1997–1999. Viimeisellä kaudella Johnny Herbert onnistui voittamaan tallille sen ainoan voiton. Kauden 1999 lopussa Ford osti talin ja nimesi sen Jaguar Racingiksi kaudeksi 2000.


title: Paul Stewart (kilpa-autoilija)

text: Paul Stewart taisteli onnistuneesti syöpää vastaan vuonna 2000.


title: Justin Gross

text: Justin Gross on yhdysvaltalainen ääninäyttelijä, joka on uransa aikana tehnyt enimmäkseen äänirooleja videopeleihin, sekä toiminut myös mainosäänenä. Parhaiten hänet kuitenkin tunnetaan vuonna 2006 julkaistun animaatioelokuvan "Ultimate Avengersin" myötä, jossa Gross toimi Kapteeni Amerikan roolissa. Hän on toiminut myös SWAT 4 ja peleissä keskeisessä roolissa.


title: Durbanin kaupungintalo

text: Durbanin kaupungintalo on rakennus Durbanin kaupungissa, Etelä-Afrikan KwaZulu-Natalissa. Se on järjestyksessään toinen rakennus, joka toimii Durbanin kaupungintalona. Rakennuksen on suunnitellut arkkitehti Stanley G. Hudson. Hudson oli mieltynyt Pohjois-Irlannin pääkaupungin Belfastin kaupungintalon (rakennettu 1898–1906) suunnitteluun, ja suunnittelikin Durbanin kaupungintalosta lähes täysin samanlaisen. Uusbarokkinen kaupungintalo valmistui vuonna 1910.


title: Turkkilaiset kansat

text: Turkkilaiset kansat (myös "turkkilais-tataarilaiset kansat") on yleisnimitys turkkilaisia kieliä puhuville etnisille ryhmille, joilla on myös eriasteisia kulttuurillisia ja historiallisia yhtäläisyyksiä. Turkkilaisten kansojen asuma-alue muodostaa ketjun itäiseltä Välimereltä Itä-Euroopan sekä Keski-Aasian kautta aina pohjoiseen Siperiaan saakka. Turkkilaiset kielet ovat lähtöisin suppealta alueelta Keski-Aasiasta, josta ne levisivät laajalle alueelle varhaiselta keskiajalta alkaen.


title: Victor Bodson

text: Victor Bodson (24. maaliskuuta 1902 – 29. kesäkuuta 1984) oli luxemburgilainen sosialistisen työväenpuolueen poliitikko. Hän toimi maansa oikeus- ja liikenneministerinä vuosina 1940–1947 ja 1951–1959. Hänet nimitettiin vuonna 1967 Luxemburgin EU-komissaariksi, ja hän toimi vuosina 1964–1967 edustajainhuoneen puheenjohtajana.


title: Victor Bodson

text: Bodson teki toisen maailmansodan aikana merkittävää työtä juutalaisia auttaakseen; hänet on nimitetty Vanhurskaaksi kansakuntien joukossa.


title: Reginald Pole

text: Reginald Pole (maaliskuussa 1500 – 17. marraskuuta 1558) oli Canterburyn arkkipiispa sekä katolisen kirkon kardinaali. Reginald Pole oli myös viimeinen katoliseen kirkkoon kuulunut Canterburyn arkkipiispa, sillä hänen jälkeensä virka siirrettiin anglikaaneille.


title: Reginald Pole

text: Reginald Pole oli katolisen kirkon historiassa poikkeuksellinen kardinaali, sillä hän ehti toimia kardinaalina 18 vuotta ennen kuin hän sai pappisvihkimyksen ja pääsi papiksi.


title: Prosessi (tietotekniikka)

text: Tietotekniikassa prosessi on tietokoneessa ajossa oleva ohjelma. Jokaisella prosessilla on yleensä käytössä oma muistialue ja muita resursseja, joihin muut prosessit eivät pääse käsiksi. Useimmat käyttöjärjestelmät ylläpitävät näitä tietoja prosessitaulussa. Eri prosessit voivat kommunikoida keskenään lukuisilla menetelmillä. Usein prosessit koostuvat yhdestä tai useammasta säikeestä.


title: Prosessi (tietotekniikka)

text: Typistetysti voidaan esittää prosessille kolme eri tilaa. Sitä voidaan "suorittaa" (), se voi olla "valmiustilassa" (), tai "odottavana/nukkuvana" (). Odotustilassa oleva prosessi voi odottaa mitä tahansa tapahtumaa, kuten esimerkiksi oheislaitteen toimintaa, viestiä toiselta prosessilta tai ajan kulumista.


title: Prosessi (tietotekniikka)

text: Prosessi siirtyy valmiustilasta suoritustilaan siten, että käyttöjärjestelmän ytimen osa "vuorontaja" () valitsee sen suoritukseen. Odotustilaan prosessi siirtyy, jos se tekee sellaisen järjestelmäkutsun (), jota käyttöjärjestelmä ei voi suorittaa heti loppuun asti. Tällainen kutsu voi olla vaikkapa lukupyyntö oheislaitteelta kuten levyltä, jos haluttua tietoa ei ole jo keskusmuistissa (puskuroinnin takia tieto voi olla keskusmuistissa valmiina, jolloin pyyntö voidaan hoitaa heti loppuun asti, eikä tilasiirtymää tehdä). Kun odottaminen päättyy, prosessi siirtyy valmiustilaan, ja kierros alkaa alusta. Jos järjestelmässä on irrottava () vuoronnus, prosessi voi siirtyä myös suoritustilasta valmiustilaan.


title: Prosessi (tietotekniikka)

text: Vaihtaessaan säiettä tai prosessia toiseen vuorontaja käyttää jotain vuoronnusmenetelmää. Menetelmästä riippuu hyvin pitkälle se, mikä odottavista prosesseista valitaan ajoon. Menetelmiä ovat muun muassa kiinteä prioriteetti () (usein liitettynä irrottavaan vuoronnukseen, ), vaihteleva prioriteetti () (useita erilaisia tapoja vaihtaa prioriteettia), lyhyin tehtävä ensin (), lähin määräaika ensin (), jonomenetelmä () ja sen lähisukulainen kiertovuorottelu (). Vain osa vuoronnusmenetelmistä sopii reaaliaikaiseen vuoronnukseen ().


title: Prosessi (tietotekniikka)

text: Vuoronnus voidaan toteuttaa kokonaan käyttöjärjestelmän ytimessä, mutta käytössä on myös kaksitasoisia ratkaisuja, joissa ytimen osa tyypillisesti hoitaa reaaliaikaista vuoronnusta ja muiden prosessien osalta esivalinnan tekee erillinen prosessi.


title: Prosessi (tietotekniikka)

text: Unix-käyttöjärjestelmässä ja siitä vaikutteita ottaneissa käyttöjärjestelmissä prosessien välillä on isä-lapsisuhde. Prosessi, joka käynnistää toisen prosessin, on käynnistetyn prosessin "isäprosessi". Vastaavasti prosessin käynnistämät prosessit ovat sen "lapsiprosesseja". Kaikki prosessit ovat joko suoraan tai välillisesti init-prosessin jälkeläisiä. Init-prosessin prosessinumero on aina 1, ja käyttöjärjestelmä käynnistää sen ennen muita prosesseja. Uusi prosessi luodaan fork-kutsulla, joka kahdentaa käynnissä olevan prosessin. Suoritettava ohjelma vaihdetaan erillisellä kutsulla (exec). Kun prosessi päättyy, se ilmoittaa onnistumistiedon isäprosessilleen. Jos isäprosessi on jo päättynyt, prosessi on "orpo" ja lopetustieto menee init-prosessille, joka ei kuole ennen kuin käyttöjärjestelmä pysäytetään.


title: Prosessi (tietotekniikka)

text: Kaikissa käyttöjärjestelmissä ei isä-lapsisuhdetta ole prosessien välillä (näin esimerkiksi Windows-käyttöjärjestelmässä). Prosessin luonti ja ohjelmakoodin vaihto ei myöskään ole aina kaksivaiheinen, vaan voi tapahtua yhdellä kutsulla.


title: Prosessi (tietotekniikka)

text: Nykykäyttöjärjestelmät tukevat usein perinteistä prosessia kevyempää prosessia, säiettä (). Säie eroaa prosessista siten, että sillä ei ole omia resursseja, vaan se käyttää sen prosessin resursseja, johon se kuuluu. Yhdessä prosessissa on silloin yksi tai useampia säikeitä.


title: Prosessi (tietotekniikka)

text: Säikeet voidaan toteuttaa käyttöjärjestelmän ytimessä "etuoikeutetussa tilassa" () tai "käyttäjätilassa" () prosessin osana. Jälkimmäinen vaihtoehto tarkoittaa sitä, että prosessin sisällä on vuorontaja, joka päättää, mikä sen sisäisistä säikeistä on ajossa. Tämän vaihtoehdon varjopuoli on se, että jos yksi säie tekee käyttöjärjestelmäpyynnön, joka edellyttää odottamista (esimerkiksi lukee tiedostoa), kaikki prosessin säikeet pysähtyvät odottamaan, koska yllä kuvattu kolmitilamalli on toteutettu vain prosessin tasolla. Jos säikeet on toteutettu käyttöjärjestelmässä, toteutuu kolmitilamalli säietasolla ja prosessin tehtäväksi jää toimia resurssien omistajana, eli prosessi ei enää suorita ohjelmaa lainkaan, vaan kaikki suoritus tapahtuu sen sisäisissä säikeissä. Tässä tapauksessa yhden säikeen tekemä odottamista vaativa pyyntö ei pysäytä muita säikeitä.


title: Prosessi (tietotekniikka)

text: Nykyisissä prosessoreissa on tuki monisäikeistykselle, jolloin yksittäinen ydin voi moniajaa säikeitä tehokkaammin.


title: Fay Kanin

text: Fay Mitchell Kanin (9. toukokuuta 1917 – 27. maaliskuuta 2013) oli yhdysvaltalainen käsikirjoittaja, joka toimi Yhdysvaltain elokuva-akatemian puheenjohtajana vuosina 1979–1983. Broadway-musikaali "Grind", joka pohjautui Kaninin työhön, oli vuonna 1985 ehdolla Tony-palkinnon saajaksi.


title: Fay Kanin

text: Kanin syntyi New Yorkin kaupungissa, varttui Elmirassa ja valmistui Etelä-Kalifornian yliopistosta. Kanin meni vuonna 1940 naimisiin Michael Kaninin kanssa, jonka kanssa hän teki huomattavaa yhteistyötä mm. elokuvassa "Opettajan lemmikki" (1958). Kaksikko sai kyseisestä teoksestaan Oscar-ehdokkuuden. Kanin työskenteli sekä teatterin että elokuvan alalla ja varsinkin myöhemmällä urallaan myös televisiossa.


title: Fay Kanin

text: Fay Kaninin mies Michael kuoli vuonna 1993 ja Fay vuonna 2013.


title: Prosessi (täsmennyssivu)

text: Yleisesti prosessi tarkoittaa edistymistä tai toimenpiteiden sarjaa. Prosessi voi myös olla:


title: Kemiallinen prosessi

text: Kemiassa prosessi tarkoittaa "systeemin termodynaamisen tilan muutosta". Kemiallisia prosesseja ovat muun muassa kemialliset reaktiot, liukenemiset, sekoittumiset, olomuodon- ja faasimuutokset ja sähkökemialliset reaktiot.


title: Jonsu

text: Jonsu (oik. Leena Johanna Salomaa, s. 18. tammikuuta 1984 Espoo) on suomalainen laulaja-lauluntekijä-muusikko, Indica-yhtyeen perustajajäsen, laulaja, viulisti ja kitaristi.


title: Jonsu

text: Jonsun isä on hiukkasfyysikko ja äiti musiikkileikkikoulun opettaja. Jonsu aloitti musiikin harrastamisen jo varhaislapsuudessaan. Hän on säveltänyt kuusivuotiaasta saakka, esikuvinaan Mozart ja Chopin. Neljävuotiaana ensimmäisen viulunsa saanut Jonsu siirtyi myöhemmin rockmusiikin pariin ja perusti Indican pienenä Minijousissa tapaamansa Heinin kanssa. Hän on käyttänyt lempinimeä ”Jonsu” lapsesta saakka. Se on ollut hänen muusikon salanimensä jo hänen äänitettyään vuonna 1992 lastenlauluja Tapiolan koulussa.


title: Jonsu

text: Jonsu lauloi muiden artistien mukana kappaleella ”Eternal Flame” (alkuperäinen esittäjä "The Bangles"). Kappale julkaistiin "Lastenklinikoiden Kummit" ry:n julkaisemalla levyllä "Elämä lapselle 2004". Hän vieraili laulajana Nightwishin kappaleella ”Erämaan viimeinen”, joka julkaistiin singlenä joulukuussa 2007. Kappale on suomeksi laulettu versio yhtyeen "Dark Passion Play" -albumilla ilmestyneestä instrumentaalista ”Last of the Wilds”. Jonsu on naimisissa Jesse Hietasen kanssa ja heillä on yhteinen, vuonna 2015 syntynyt lapsi ja heidän toisen lapsensa on määrä syntyä vuoden 2019 alussa. Anne Pohtamo-Hietanen on Jonsun anoppi.


title: Jonsu

text: Myöhempien aikojen esikuvakseen Jonsu on maininnut ainakin Kate Bushin. Indica esittää silloin tällöin Bushin "Wuthering Heights" -kappaleen keikoillaan.


title: Jonsu

text: Indican lisäksi Jonsu on esiintynyt myös duoyhtyeessä JED, jonka hän muodostaa yhdessä Tiktak-yhtyeestä tunnetuksi tulleen Empun kanssa.


title: Japanintatar

text: Japanintatar ("Fallopia japonica") on varjossa viihtyvä nopeakasvuinen koristekasvi, jota sanotaan usein bambuksi, vaikka se kuuluu kiertotattarien ("Fallopia") sukuun. Se on sukua monelle pahalle rikkakasville.


title: Japanintatar

text: Japanintatar on monivuotinen, nopeasti kasvava ruoho. Alkuperäisillä alueillaan Japanissa se kasvaa vain noin 30–150 cm korkeaksi, mutta se voi kasvaa jopa 3 metriä korkeaksi. Japanintatar leviää voimakkaasti juuristonsa avulla, minkä vuoksi sitä on vaikea hävittää. Varret ovat onttoja, hieman puumaisia ja vähän haarautuvia, ja niissä on usein punertavia tai punaisia täpliä. Varret ovat yksivuotisia ja kasvavat juurakosta uudestaan keväällä, joten ne voi leikata syksyllä pois. Lehdet ovat suuret, ohuet, ehytlaitaiset, pyöreähköt, kolmiomaiset, terävä- ja lyhytsuippuiset. Japanintatar kukkii loppukesästä suurin useista tertuista koostuvin röyhymäisin kukinnoin, jotka ovat muodostuneet lehtihankaisista, noin 10 cm korkeistaa viuhkoista. Kukat ovat säteittäisiä ja 5 mm leveitä. Kukissa on viisi valkoista–vaaleanpunertavaa kehälehteä. Heteitä on kahdeksan, ja emiö on kolmiluottinen. Japanintatar on kaksikotinen. Hedelmä on 3–4 mm pitkä ja ruskehtava pähkylä, joka tosin kehittyy harvoin.


title: Japanintatar

text: Japanintatar viihtyy valoisilla paikoilla sekä myös puolivarjoisilla paikoilla. Sitä tavataan teiden varsilla, kaatopaikolla ja maankaatopaikoilla.


title: Japanintatar

text: Japanintatar on kotoisin Japanista, Sahalinin saarelta, Koreasta, Kiinasta, Taiwanista ja Vietnamista. Siellä se on kasvanut joenvarsilla, suometsissä, teiden varsilla, metsäreunoilla ja tammimetsissä. Se tuotiin 1823 Hollantiin koriste- ja puutarhakasviksi ja Saksassa japanintatarta käytettiin myös rehukasvina ja eroosion hillintään. Isoon-Britanniaan kasvi tuotiin vuonna 1825 koristekasviksi ja se on villiintynyt ja levinnyt hallitsemattomasti luonnollisten vihollisen puutteessa. 1800-luvun puolivälissä se levisi luontoon ja vuosisadan loppupuolella se kotiutui moniin maihin, muun muassa Isoon-Britanniaan, Ranskaan, Saksaan, Alankomaihin ja Puolaan. Nykyään se on vakiintunut laajasti Eurooppaan, Pohjois-Amerikkaan, Aasiaan, Australiaan ja Uuteen-Seelantiin. Se kasvaa yhdessä kasvukaudessa jopa kahden metrin korkuiseksi ja tukahduttaa muut puutarhakasvit. Kasvin levittäminen luontoon kriminalisoitiin Isossa-Britanniassa 1981.


title: Japanintatar

text: Kasvi on sitkeähenkinen ja leviää jopa juurakoista, joita ei saa laittaa kotitalousjätteen mukaan, vaan ne on hävitettävä tarkoitukseen varatuilla kaatopaikoilla. Pienempien kasvustojen hävittäminen voi onnistua leikkaamalla kasvusto ensi kokonaan ja peittämällä se sitten mustalla muovilla 3-4 vuoden ajaksi. Onnistuneesti tatarkasvusto on saatu torjuttua seuraavalla tavalla. Varret katkaistaan läheltä tyveä ja onttoihin varsiin ruiskutetaan torjunta-ainetta. Tämä toistetaan muutaman kerran vuodessa niin kauan, että kasvusto häviää.